LENT.AZ - “Paltarımı cırıb, saldılar məni erməninin yanına...” - Qadın zabitimiz döyüş xatirələrini danışır\n“Paltarımı cırıb, saldılar məni erməninin yanına...” - Qadın zabitimiz döyüş xatirələrini danışır\nLent.az “Zəriflərin savaşı” layihəsini davam etdirir. Bu silsilədə müsahiblərimiz Qarabağ müharibəsində iştirak etmiş qadınlardır. O qadınlar ki, mənsub olduqları cins üçün xarakterik olmayan, o zərifliyə xas olmayan həyat yolu keçiblər. O qadınlar ki, cəsarət, şücaət göstərərək, qorxu bilmədən döyüş bölgəsində xidmət ediblər, silahla və ya silahsız, əllərindən gələn, bacardıqları işi görərək yardımlarını əsirgəməyiblər. O qadınlar ki, adları, xidmətləri, müharibə xatirələri unudulmamalı, tarixdə qalmalıdır.\nLayihəmizin növbəti qəhrəmanı - Müstəqil Azərbaycan ordusunun ilk qadın leytenantı, ehtiyatda olan zabit, II qrup Qarabağ əlili Xanımzər Həsənova öz döyüş təqvimini vərəqləyəcək.\nZaman: 1993-cü il yanvarın 19-dan 20-ə keçən gecə.\nMəkan: Ağdamla Əsgəran arasında yerləşən Fərrux dağı.\n... Dağın başı ağappaq qarla çoxdan örtülmüşdü. Soyuq, şaxta, sazaq adamı bıçaq kimi kəssə də, dağda döyüşlər səngimirdi. Batalyonlar növbəli şəkildə döyüşləri davam etdirirdilər. O gecə 141 saylı batalyonun döyüşçülərinə dağa hücum əmri verilir. Xanımzər ona əmanət olunan Azərbaycan bayrağını da özüylə götürür. Dağın başından asmaq üçün. Mövqelər tutulur, hücum başlayır, düşmənə zərbələr endirilir, bayraq asılır. Ermənilər əks-hücuma keçəndə isə vəziyyət dəyişir. Döyüşçülər pərən-pərən düşür. Bayrağı götürməyə macal olmur. Ancaq Xanımzər nəyin bahasına olur-olsun, geri qayıdıb, bayrağı götürmək qərarına gəlir. Bir neçə əsgərlə birlikdə yenidən dağa qalxır. Əsgərlərdən biri şəhid olur. Ermənilər hər cür texnikadan atəş açmağa davam edirlər. Amma heç bir atəş onu qorxuda bilmir. Böyük çətinliklə də olsa, bayrağımızı götürür, düşmənin ayaqları altında tapdanmasına, yandırılmasına, təhqir olunmasına imkan vermir... Və o bayrağı 25 ildir evində saxlayır. Yenidən aid olduğu zirvəyə sancmaq üçün...\nTəqvimdə 1992-ci ilin may ayıdır. Onu Qarabağa aparan yol bu tarixdən başlayır:\n- Qarabağa gedən yol birinci növbədə hər kəsin ürəyindən keçməlidir. Ürək olmasa, o yol bağlıdır sənin üçün, sən o yolu nə seçə bilərsən, nə gedə. Mən Qarabağa 1992-ci il mayın 26-da getmişəm. O vaxta qədər də dəfələrlə getmək istəyirdim, amma heç cür qəti qərar verə bilmirdim. Biz Qərbi Azərbaycandanıq. 1988-ci ildə köçüb, Tərtərdə məskunlaşmışdıq. Müharibə başlayanda Gəncədə təhsil alırdım. Ölkədə, Qarabağda baş verən hadisələri televiziya, mətbuat vasitəsilə çox yaxından izləyirdim. Həmin ərəfədə xalam oğlu Əlövsət Şuşada döyüşürdü. Qardaşım oğlu Mehdi polis işçisi kimi növbəli şəkildə sərhəd bölgələrində keşik çəkir, döyüşlərə girirdi. Mən də qərar vermişdim ki, ailədən döyüş bölgəsinə gedən 3-cü adam olacam. Xalam oğlu məzuniyyət götürüb ailəsinə baş çəkmişdi, ordan da bizə qonaq gəlmişdi. Bu o ərəfələr idi ki, Marquşavan kəndində, indiki Şəhriyar qəsəbəsində bizim ordu ilə ermənilər arasında qızğın döyüşlər gedirdi. Əlövsətin bir UAZ-ı vardı. Qardaşımı da götürüb, gedib nə qədər yaralı, meyit daşıdılar. Axşam gəldilər bizə. Mən də onlarla görüşmək üçün Gəncədən evə gəlmişdim. Axşam söhbət eləyəndə dedim, ay Əlövsət, nolar məni də apar Şuşaya, mən də döyüşmək istəyirəm. Dedi, xalaqızı, qoy bu dəfə özüm gedim Şuşaya, söz verirəm, növbəti məzuniyyətdə, aprelin 20-si, uzağı 22-də gəlib, səni də aparacam. Söz verdiyi kimi, aprelin 20-si gəldi, amma özü yox, meyiti. 22-də Şəhidlər Xiyabanında dəfn olundu. Çox sarsıldım. Ondan sonra qəti qərara gəldim ki, özüm döyüşə getməliyəm.\nMay ayı idi. Bir gün gördüm, oxuduğum institutun yataqxanasına Kərkicahan kəndindən köçkün düşən insanları yerləşdirirlər. Şuşa işğal olunduğuna, batalyonlar buraxıldığına görə Şuşa batalyonunun tərkibində olan Kərkicahan bölüyünün uşaqlarına icazə vermişdilər ki, gedib ailələrini yerbəyer etsinlər. Onlara yaxınlaşıb xahiş elədim ki, gedəndə məni də özünüzlə aparın, mən də döyüşə getmək istəyirəm. Əvvəl bir mənə, bir də boy-buxunuma baxdılar. Balaca, arıq, zərif, 22 yaşlı tələbə hara, döyüş hara?! Düzdü, müharibə bizim bütün arzularımızı güllələdi, məhv elədi. Amma yenə də hardasa gənclik qaynarlığı vardı içimizdə. Dedim, siz mənim görkəmimə fikir verməyin, nə olacaq, necə olacaq, o, artıq mənə aiddi. Məni özünüzlə aparın. Nəsə, razılaşdılar. Ondan sonra gəlib evdə dedim ki, mən cəbhəyə gedirəm. Hər bir azərbaycanlı anası kimi, anam etiraz elədi – “yox, olmaz, nə deyərlər, nə danışarlar”. Atam, qardaşım, bacılarım - hamı mənə qarşı çıxdı. Dedim, mən sizdən icazə almağa gəlməmişəm. Sadəcə xəbər edirəm ki, gedəcəm. Çox çək-çevir elədilər. Axırda atam dedi, nə düşmüsüz uşağın üstünə, getmək istəyirsən, get, qızım, yolun açıq olsun, sağ-salamat. Ağladılar, sakitləşib oturdular. Beləliklə, qoşuldum Kərkicahan bölüyünün əsgərlərinə, mayın 26-da yola düşdük. O gün tələbəliyimin, gənclik arzularımın - hər şeyin üstünə bir qara pərdə çəkdim və bir də dönüb geriyə baxmadım...\nİlk silah, ilk döyüş, ilk şəhid, ilk yara...\nTəqvimdə 1992-ci ilin iyul ayıdır. 22 yaşlı Xanımzər 816 saylı Şuşa özünümüdafiə batalyonun tərkibindəki Kərkicahan bölüyünün əsgərləri ilə ilk dəfə döyüşə girir:\n- Əvvəl “Salyanski” kazarmaya gəldik. 2 ay orda formalaşdıq, təlim keçdik. Silah-sursatla, geyimlə təmin olunmalıydıq ki, döyüş bölgəsinə gedək. 1992-ci il iyul ayı qərar verdilər ki, bizim batalyon Kəlbəcərə qalxmalıdır. Kolonla gəldik Kəlbəcər yoluna. O vaxt Murov yolu açıq idi. Kəlbəcər hələ bizdəydi. Kəlbəcərə keçməmiş əsgərlərlə dolu bir UAZ-ımız aşdı. İlk şəhidi orda gördüm. Qanla, ölümlə ilk dəfə orda üzləşdim. Sabirabaddan Vüqar adlı əsgər idi. “Qaz-66” maşınının kuzovla qoşqusu arasındakı yerdə əlində bayraq tutub oturmuşdu. Qəza zamanı maşının o iki hissəsinin arasında qalmışdı. Xeyli yaralımız vardı. Geri qayıdıb yaralıları xəstəxanalara yerləşdirdik və gəldik Kəlbəcərə. O vaxt nizami ordu yox idi, hərə özüyçün komandir idi, heç kim heç kimə tabe olmaq istəmirdi. Dəqiq bilmirəm səbəbini, orda komandirlər arasında nə söhbət oldusa, razılığa gələ bilmədilər və batalyon geri qayıtdı. Yenidən qayıtdıq Bakıya. 1 həftədən sonra bizi Ağdama apardılar. Əfətli kəndində məktəbdə yerləşdik.\nTəqvimdə 1992-ci ilin avqust-sentyabr aylarıdır. Xanımzər yetərincə təlim, məşqlər keçib, silahı söküb-yığırdı, hədəfə atırdı. Amma öz şəxsi silahı yox idi. Ona şəxsi silahını ilk dəfə avqustun 29-da verdilər:\n- 5-45 kalibrli avtomat Kalaşnikov idi. Elə sevinirdim ki, mənim də şəxsi silahım oldu deyə. Silahlarımızı verdilər ki, sökün, yığın, təmizləyin, əlinizə yatsın, sabah döyüşdü. Avqustun 30-u Ağdərənin Mehmanə kəndini azad etmək üçün döyüşə getdik. Bu, mənim ilk döyüşüm idi. Döyüş 3-4 gün davam etdi. Dəhşətli artilleriya atəşinə düşdük. Cəmi 1 yaralımız oldu - Natiq adında oğlan idi. Özü də düz yanımda yaralandı. Özümü elə göstərirdim ki, heç nədən qorxmuram, çəkinmirəm. Çünki birinci döyüşüm idi, özümü təsdiqləməliydim. Qorxu var idi təbii ki. Qorxu olmalıdır ki, müdafiə sistemin də işləsin. Sadəcə, büruzə verməməyə çalışırdım. İlk dəfə döyüşə gedəndə insan özünü itirir. Nə qədər təlim keçirsən-keç, reallıq tamam başqa bir şeydi. Amma çətini yanında bir mərmi partlayana kimidir. Ondan sonra həyəcan, ölüm qorxusu itir. Çox əziyyətlə, zülmlə ayın 2-si kəndi ermənilərdən aldıq. Hamı sevinirdi ki, bir yaralı ilə belə bir iş gördük. Amma qarşıda bizi başqa ağır döyüşlər gözləyirmiş. Sonra qalxdıq Çıldıran yüksəkliyinə, hücuma keçməliydik. Elə oldu ki, ermənilər əks hücuma keçdi. Bölük komandirimiz İslam Quliyev orda şəhid oldu. Mən də başımdan yaralandım. İnanın ki, nə vaxt, necə baş verdi bilmədim, xatırlamıram. Kimsə dedi ki, sənin bütün kürəyin qandı. Demək, güllə dəyib başıma, sümüyü götürüb aparıb, heç xəbərim də olmayıb. Döyüş elə bir nəsnədir ki, insan orda özünü unudur, ancaq qarşısındakını, yanındakını düşünür. Mənə kürəyin qandı deyəndən sonra əlim-ayağım əsməyə başladı. Ağrını onda hiss elədim. Bəlkə də deməsəydilər, heç bilməzdim. Başımı sarğı elədilər. Amma hospitalda yatmadım. Elə o vəziyyətdə döyüşlərdə iştirak edirdim yenə də.\nTəqvimdə sentyabrın 20-dir. Batalyona Qarakəndə hücum əmri verilib. Çox ağır döyüş keçir, hətta ermənilər əsgərlərimizi mühasirəyə alırlar:\n- Səhər ertədən bizə dedilər hücuma keçirik, demə, hücum xarakterli yox, manevr xarakterli döyüş imiş. Qarakənd Qarabağ tarixində bizim ordu tərəfindən heç vaxt alınmayıb. Ora elə bir yerdir ki, dağ yoxdur, yalnız təpələr var və ora gedən yol düzənlikdən keçir. Orda bir buğda zəmisi vardı. İllərdi biçilmirdi, artıq kif atmışdı nəmişlikdən. O zəmiylə irəliləyirdik. Erməni bizi xeyli qabağa buraxdı. Demə, planları bizi yaxına gətirib atəşə tutmaq imiş. Çox güclü atışmaya düşdük. Bütün texnikalardan atırdılar. Nə irəli gedə bilirdik, nə geri çəkilə bilirdik. Qalmışdıq buğdalığın içində. Bir atəş də aça bilmirdik. Atsaq belə, hədəfə dəyməyəcəkdi. Hədər yerə patronu zay eləməyə dəyməzdi. Bizlə bərabər “Kötəl” batalyonunun da əsgərləri hücuma çıxmışdı. Komandir dedi, geri çəkilin, mövqelərimizi bir az möhkəmlədək, görək nə baş verir. Ağdamda üzüm bağları çoxdu. Orda suvarma kanalları, bir dənə də yarğan vardı. Düşdük yarğana. İki yoldan birini seçməliydik - ya yarğandan aşağı tullanmalıydıq, ya da çıxmalıydıq açıq sahəyə. Açıq sahəyə çıxanda birbaşa erməninin atəş nöqtəsinə çıxırıq. Yarğandan atlansaq, qolumuz-qıçımız sınacaq, erməni bizi gəlib tutacaq. Dedim bilirsiz nə var? Öləcəyiksə, elə kişi kimi ölək. Çıxaq açıq sahəyə. Birinci özüm çıxdım. Mən həmişə deyirəm, güllə mərmidən çıxanda artıq bilir kimin qismətidi, kimin üstünə gedir. 7 illik xidmətim ərzində mən buna tam əmin oldum. Bəzən kinolarda elə səhnələr görəndə deyirik, pah, necə oldu o güllənin biri ona dəymədi?! Eynən o cür səhnəydi. Güllə nədi, DŞK-dan atırdılar. İnanılmazdır, o gülləbaranın qarşısından azı 100 metrlik məsafəni necə qaçıb keçdimsə, heç nə olmadı, bir güllə də dəymədi. Ardımca qalan uşaqlar da çıxıb gəldilər. Kəmalə Qəhrəmanova da onların arasında idi. Biz elə əvvəldən döyüşlərə bir gedirdik. Kəmalə mənim orduda əlifbam olub. İndiyə qədər də dostluğumuz davam edir. Hamı bu tərəfə keçəndən sonra gördük ermənilərin BMP-si arxamıza keçdi, bizi saldılar mühasirəyə. Çarpaz atəş altında qalmışdıq. Yaralılarımız vardı. Biz hücuma piyada keçmişdik deyə düşündük ki, artıq sonumuz çatdı, mühasirədən çıxa bilməyəcəyik. Hamı bir-biriylə halallaşdı. Hamımızın üstündə bir F1 qumbarası olurdu. Sinəmizin üstündə gəzdirirdik. Dedik, birini saxlayıb, özümüzü partladarıq, qalanlarını da atarıq. Bölük komandirimiz Mərifət Alışov birtəhər əlaqəyə çıxdı ki, mühasirədə qalmışıq, çıxa bilmirik. Ondan sonra vertolyotlarımız qalxdılar, ermənilərin BMP-sini, texnikalarını, atəş nöqtələrini bombaladılar. Biz də yaralılarımızı götürüb mühasirədən çıxdıq. Yaralıları göndərdik hospitala, özümüz yenidən mövqe tutduq. Həmin axşam bizi göndərdilər Fərrux dağa. Orda neçə gün idi döyüş gedirdi, dəstələri dəyişmək lazım idi. Fərrux dağı elə bir dağdı ki, ora çıxmaq mümkün deyil, sıldırımdı. Yaxşı ki, heç olmasa ağaclar var, yoxsa çıxmaq qeyri-mümkün olar. Postlarımızı qurduq, gecəni qaldıq. Qəribə bir sükut çökmüşdü ortalığa. O sükut məni qorxudurdu, bilirdim sükutun arxasında bizi böyük döyüş gözləyir. Elə də oldu. Ağır döyüş keçdi. Elə bir vəziyyət yarandı ki, ermənilərlə bir-birimizə daş atırdıq. Yəni o qədər yaxın məsafədə idik ki, əlbəyaxa döyüşdən qaçırdıq. Şəhidlərimiz, itkilərimiz, yaralılarımız oldu. Kəmalə də yaralandı. Mərmi partladı yanında. İlqar Mirzəyev onu ordan çıxardı. Ondan sonra biz də çıxdıq. Çünki qalmaq çətin idi. Yol yox idi. Ermənilər arxadan Fərrux kəndindən dağa yol çəkmişdilər. İstədikləri texnikanı, silah-sursatı dağa qaldıra bilirdilər. Biz isə yalnız gücümüz çatanı. Arxadan da kömək gəlməyəndə, əlimizdəkiləri istifadə edib qurtarandan sonra məcbur olub geri qayıtdıq.\n“Qoyma ölüm, məni həkimə çatdır”\nTəqvimdə 1992-ci ilin noyabr ayıdır. Qərar çıxır ki, özünümüdafiə batalyonları ləğv olunub, briqadalara birləşdirilsin. 816 saylı Şuşa özünümüdafiə batalyonu da ləğv olunur. Xanımzər Həsənova və Kəmalə Qəhrəmanova döyüş yolunu başqa batalyonda davam etdirmək qərarına gəlirlər:\n- Eşitdik ki, Seyfəli poliqonunda güclü ordu sistemi qurulur. Getdik ora. O vaxt elə idi ki, hər kəs qızları öz dəstəsinə götürmürdü. Çünki sənin necə döyüşdüyünü, məharətini bilmirdilər. Amma tanıyan adam olanda batalyona rahat yazılırdın. Xoşbəxtlikdən Mərifət Alışov orda batalyonların birində tabor komandirinin müavini idi. Beləcə, Kəmalə könüllülər, mən 141 saylı çağırışçıların batalyonuna düşdüm. Artıq kəşfiyyat tağımında xidmət edirdim. 2 ay Seyfəli poliqonunda yenidən güclü təlimlər keçirildi. Rəhim Qazıyevin, Surət Hüseynovun, ordu sistemindəki vəzifəli şəxslərin iştirakı ilə andiçmə mərasimi oldu. Batalyonlara döyüş bayraqları paylandı. Bizim taborun bayrağı isə mənə verildi. Bizi Ağdama gətirdilər. 1993-cü il yanvarın 19-dan 20-ə keçən gecə bizə yenidən Fərrux dağa hücum əmri verildi. Kəmalə də, mən də bayraqları götürdük ki, ordan asacağıq. Asdıq da. Az da olsa, bayrağımız o zirvədə dalğalandı. Ancaq ermənilərin əks hücumu başlayanda hərə bir tərəfə pərən-pərən düşdü, bayraq qaldı orda. Tabor komandirimiz İsmayıl İslamova dedim, bayrağımız qaldı orda, ermənilər götürüb tapdalayacaq, yandıracaq. Ölərəm, amma qoymaram orda qalsın. Nəyin bahasına olur-olsun bayrağı götürəcəm. 7-8 əsgər geri qayıtdıq. İsrail adında bir əsgərimiz şəhid oldu. Çətinliklə də olsa, bayrağı götürdüm. Və o bayraq indi də məndədir, evimdə saxlayıram. Çox adam onu məndən istədi. Hətta dedilər, muzeyə ver. Dedim, yox, o bayrağın yeri var, asılacağı yeri gözləyir...\nMən bayrağı götürəndən sonra tağım komandirim İlqar yaralandı. Snayperlə vurdular. Əslində mən ondan qabaqda idim. Mən kolun, o, ağacın altında oturmuşdu. Amma güllə mənə yox, ona dəydi. Gördük geri çəkilmək məcburiyyətindəyik. Dedim qayıdırıq, heç olmasa, yaralını götürüm qayıdım. İlqarı bir xeyli sürüdüm. Təsəvvür edin, qar, qış, soyuq, şaxta. Üstəlik neçə saatdı döyüş gedir, yorulmuşam, taqətdən də düşmüşəm artıq. Amma bir şeyi düşünürəm ki, yaralını mütləq çatdırmalıyam, ölməməlidir. Gördüm yox, daha sürüyə bilmirəm. Götürdüm silahlarımızı xizək kimi bir-birinə bağladım. İlqarı otuzdurdum qabaqda, özüm də arxada. Hamımızın üstündə yaranın qanaxmasını dayandırmaq üçün rezin jqut olurdu. Həmin jqutla onu özümə bağladım və dağdan üzüaşağı sürüşürük. Yara adətən yanğı verir adama. Amma yaralıya o anda su vermək olmaz. İlqar qar yemək istəyirdi. Qarı götürüb eləcə sürtürdüm dodaqlarına. O vaxt təzə oğlu olmuşdu, heç üzünü görməmişdi. Yalvarırdı ki, ölmək istəmirəm, qoyma ölüm, məni həkimə çatdır. Yaxşı ki, düzgün istiqamət seçdik, gəlib çatdıq Xaçınçaya. Orda maraqlı bir hadisə yadıma düşdü. Deməli, öncəki gecə döyüşə gedəndə elə Xaçınçaydan keçmişdik. Uşaqların rezin çəkmələri vardı, mənim yoxum idi. İlqar dedi, gəl, min belimə, səni çaydan keçirim, ayaqların donmasın. Mindim belinə, məni çaydan keçirdi. Çayın ortasında dedim, İlqar, sabah kim kimin belində bu çaydan keçəcək, onu allah bilir. Elə dediyim kimi də oldu...\nİndi mən ilqarı bu çaydan keçirməliyəm. Ağırdı axı, heyim də kəsilib. Amma birtəhər İlqarı aldım belimə. Təbii ki, arxadan ermənilər atır. Çayın içinə taxta, daş atmışdılar ki, ayağımızı qoyub keçək. Mən ayağımı taxtaya qoymaqla ermənilərin mərmisinin çaya düşməyi bir oldu, ikimiz də yıxıldıq çaya. Birtəhər İlqarı sürüyüb çaydan çıxardım. Ondan sonra əsgərlərimiz gəlib kömək elədilər. Tibb bacısı Məleykə Əhmədova mənə quru paltar verdi, dəyişdim, sobanın yanında qızındım, yenidən qayıtdım geriyə. Həmin gecə Fərrux dağda qaldıq. Gecə saat 1-2 arası dedilər düşün. Uğursuz əməliyyat oldu. Bir neçə gün sonra Yeddixırman kəndindən yenidən Fərrux dağa qalxdıq. Həddindən artıq çox itkimiz oldu. Nişanlı Elçinimiz şəhid oldu. Mərifət ağır yaralandı, sonra şəhid oldu.\nOnda hərbi hissələr tikilməmişdi. Ağdamın Paşabəyli kəndində məktəbdə qalırdıq. Bizim tağım idman zalında yerləşmişdi. Yataq yox idi təbii ki. Elə paltarlı yataq kisənin içinə girib yatırdıq. Amma ən xoşbəxt günümüz orda keçib, çünki hamam görmüşük. Hamam düz məktəbin yanındaydı. İstədiyimiz vaxt yuyunurduq. Yeməyimiz də olurdu. Onu deyim ki, saçlarımızı daim qısa saxlayırdıq. Həm yuyub təmizləyə bilmirdik, həm də nə qədərə diqqət cəlb etməsən, o qədər yaxşıydı. Kişi dəlləyinə gedirdik, kant qoydururduq. Çalışırdıq qıza oxşamayaq. Uşaqlar bizə ləqəb qoymuşdular. Mənə Qəzənfər əmi, Kəmaləyə Qəqəni, Aliyəyə Bəxtiyar deyirdilər. Gah “Atos, Partos, Aramis”, gah “Müqəddəs üçlük”, - deyə çağırırdılar. Sonra bizi ordan çıxarıb apardılar Şelli kəndinin bu tərəfinə. Xramort kəndində postda dururduq. Müdafiə bizə tapşırılmışdı. Təsəvvür edin, bir kənddə tövlədə biz otururduq, məktəbdə ermənilər. Eyni bulaqdan su götürürdük. Elə bir vəziyyət yaranmışdı ki, bizim suya gedənimizi onlar vurmurdu, onların suya gedənini biz. Fevral ayında qərargah rəisimiz Cavanşir bizim kəşfiyyat tağımını götürdü ki, döyüşə girməliyik. Birinci özü çıxdı, ermənilər bunu vurdu. Çıxmağımız mümkün olmadı. Onun meyitini əziyyətlə çıxardıq. Mahir sürünə-sürünə gedib, simlə meyiti üstünə bağladı, onları birlikdə sürüyüb çıxardıq. Güllələr meyitə dəyirdi. Orda mən də başımdan, qolumdan, ayağımdan qəlpə yaraları aldım. Onda özümü itirdim, gözümü açanda gördüm hospitaldayam. Sağalandan sonra yenidən döyüşə qayıtdım. Amma həmin batalyonda yox.\n“Ay duman, gəl get bu dağlardan...”\nTəqvimdə 1993-cü ilin yaz aylarıdır. Xanımzər, Kəmalə, Aliyə və Fəxri Murovda - 701 saylı hərbi hissədə xidmətlərini davam etdirirlər:\n- Mən ermənicə danışa bilirdim deyə üçümüzü də kəşfiyyat dəstəsinə götürdülər. Artıq Kəlbəcər alınmışdı. Mövqelərimiz Murovun bu bir tərəfində idi. Bizim komandirimiz çox mərd, əsl vətən oğlu Rəhman İsgəndərov idi. İlk dəfə “komandir” kimi ona müraciət etmişəm. Bizə çox güclü təlim keçdi. Bölüyə Bəhruz, Zülfü, Mehbalı kimi oğullar yığışdı. Əsl kəşfiyyat başladı. Günlərlə erməninin içində qalırdıq. Gedirdik tapşırıqları yerinə yetirib, məlumat toplayıb qayıdırdıq. Bələdçimiz Aslanov Sahib bizi elə yerlərlə aparırdı ki, gedib, geri qayıda bilirdik. Bir dəfə 8 nəfərdən ibarət qrupla kəşfiyyata getdik. Məlum nöqtəyə çatandan sonra iki - 5 və 3 nəfərlik dəstəyə ayrıldıq. Mən, Kəmalə və Əhliman bir dəstədəydik. Razılaşdıq ki, biz sağa, onlar sola getsin və hansı dəstə təyin olunmuş saatda gəlməsə, o biri dəstə gözləməyib getsin. Çünki orda qalmaq ölüm demək idi. İşimizi gördük, məlumatları topladıq və qayıtdıq. Görüş axşam saat 9-a təyin olunmuşdu. Saat 12 oldu, o biri dəstə gəlib çıxmadı. Qoyub gedə də bilmirik onları. Axır qərara gəldik ki, geri qayıdaq, bir az yuxarıda mövqe tutaq, gəlməsələr, bizimkilərə məlumat verək. Artıq 4 gün idi getmişdik. Oturduğumuz yerdən 10 metr aralanmamışdıq ki, gördük 8-9 erməni gəlir. Bizi görmüşdülər. Bilənlər bilir ki, Murov dağı, Koroğlu dağı çılpaq dağlardı. Qəfildən, heç gözlənilmədən dağa bir qatı duman gəldi. Təsəvvür edin, bir-birimizi görmürük, üçümüz də əl-ələ tutub, oturduq qayanın altında. Qumbaraları hazır tutmuşuq ki, ikisiylə onları, birilə özümüzü partladacağıq. Ermənilər biz oturan qayanın altından keçdilər. Deyinirdilər ki, indicə burdaydılar, hara yoxa çıxdılar, söyə-söyə keçib getdilər. Əsl qorxunu mən onda hiss elədim. Duman olmasaydı, əllərini atıb götürərdilər. Ürəyim elə döyünürdü ki, eşidirdim. Elə bilirdim hamı eşidir o döyüntüləri. Ermənilər keçib gedəndən sonra ordan çıxdıq. Və biz dağın təpəsinə çatanda duman çəkildi. Bu, sadəcə bir möcüzəydi. Kəmalənin qəşəng səsi vardı, başladı oxumağa ki, “ay duman, gəl-get bu dağlardan, dağlar təzə bar eyləsin...” Ora da elə bir yer idi, gərək bir-bir keçəsən. İki nəfər yan-yana keçə bilməz. Bu tərəfə keçən kimi başladıq ermənilərə söyməyə, fitə basırıq, qışqırırıq ki, ay erməni, gəl bəri, hünərin çatır gəl bəri. Təbii ki, gəlmədilər. Bilirdilər ki, gələni vuracağıq. Həmin gün axşama kimi o biri dəstəni gözlədik. Ehtimalımız düz çıxdı, erməni kəşfiyyatıyla üzləşib, yollarını dəyişəsi olublar. Başqa yolla gəlib çıxdılar. Koroğlu dağının başında görüşdük. Elə sevinirdik ki, sağ-salamat qayıtmışdılar. Başlarına bir iş gəlsəydi, şəhid olsaydılar, çox pis olardıq.\nÜmumiyyətlə, ölüm, itki adama çox pis təsir edir. Xüsusən də döyüş yoldaşının ölümü insanı lap sarsıdır. Elə şəhidlərimiz vardı ki, onların ölümü mənə daha pis təsir elədi. Ramiz, İlkin, Əhliman üçü bir gündə vurulmuşdu. Şəhid olmamışdan bir gün əvvəl hərbi hissədən qaçıb kinoya getmişdik deyə, bizi cəza kimi mətbəxə göndərmişdilər. Kartof soyurduq, onda söhbət eləyəndə bildim ki, İlkinin əkiz bacısı varmış. Soruşdum düz deyirlər ki, əkizlər bir-birinin ağrısını hiss eləyir? Dedi, mənim hətta dişim ağrıyanda bacım onu hiss edir. Səhərisi biz kəndə düşmüşdük. Həmin vaxt ermənilər postumuza atəş atmağa başlayıblar. Orda şəhid oldu. Özümü onun bacısının yerinə qoydum. Dedim görəsən ona güllə dəyəndə bacısı nə ağrı yaşayıb, hansı hissləri keçirib. Ramizin ölümü isə məni hamıdan çox sarsıtdı. Yaralı ola-ola silahını atmamışdı. Silahını da götürüb səngərdən xeyli sürünmüşdü. Gəlib ağaca söykənmişdi. Silahı qoluna dolamışdı, otu, torpağı dırnağıyla cırmaqlamışdı. O vəziyyətdə son nəfəsini vermişdi. Üzündə bir ağrı, əzab ifadəsi vardı ki... Atam, xalam oğlu, bacımın, qardaşımın oğulları rəhmətə gedib. Onların heç birinin yasında ağzıma söz alıb ağlamamışam. Amma Ramizin yasında başının üstündə oturub ağı dedim. Görəsən öləndə nə hiss keçirmişdi ki, üzündə o əzab vardı?! Fərrux dağındakı döyüşdə Yevlaxdan Mübarizi vurdular. Beyni tökülürdü, əlimə axırdı, amma dili danışırdı, deyirdi, ölmək istəmirəm, qoyma ölüm. Heç nə eləyə bilmədim. Dəhşətli mənzərə idi. Bu hadisələrin heç birini unutmaq olmaz.\nXanımzər erməni əsiri rolunda...\nTəqvimdə 1994-cü ilin qışıdır. Kəlbəcərin işğaldan azad olunması istiqamətində növbəti əməliyyat keçirilir. O döyüşlərdə üç xanım döyüşçü də iştirak edirdi.\n- 14 kəndi ermənilərdən geri aldıq. Çox itkilər verdik. Amma çıxanda ermənilər bizi təzədən mühasirəyə saldı. Rəhman müəllim dedi, siz 3 qız burdan çıxmalısınız. Elə ağlayırdıq ki, getmirik. Gecəni qaldıq, çıxmadıq. Səhər Rəhman müəllim gördü getməmişik, bizi qatdı qabağına Murovun yarısına kimi gətirdi. Ağlaya-ağlaya yola saldı. Qorxurdular ki, birdən əsir düşərik. Həmin gün Murov yolu bağlandı, erməni arxanı kəsdi, briqada qaldı mühasirədə. Birtəhər Daşkəsən yolu ilə çıxdılar. Amma nə qədər meyitlərimiz qaldı orda. Hələ biz Murovdan çıxanda mənzərə dəhşət idi. Əsgərlər dəstə-dəstə qucaqlaşıb, donub ölmüşdülər. Yaralını sürüyüb aparırdılar, harda ölürdüsə, orda qoyurdular, gətirmək olmurdu. Fevralda çıxdıq Kəlbəcərdən. Təzədən briqadanı Seyfəli poliqonuna gətirdilər, yenidən formalaşdı. Briqada komandiri dəyişdirildi - general Yaşar Aydəmirov gəldi. Bizi Füzuliyə apardılar. Ağır döyüşlər getdi. Aşağı Əbdürrəhmanlı kəndinə kimi irəlilədik. Füzulidən sonra yenidən Ağdama gətirdilər.\nBir döyüş də olmuşdu. Biz iştirak eləməmişdik, amma bölüyün uşaqları kəşfiyyata gedəndə atəş altına düşmüşdülər. İkisinin meyiti orda qalmışdı – İslam və İlhamın. Atəşkəsdən 2 gün əvvəl kəşfiyyata getdik ki, meyitləri ordan çıxaraq. Üzüm bağında bir cərgəylə biz gedirik. Ermənilərin də kəşfiyyat dəstəsi biz tərəfə keçib. Çox yaxın məsafədəyik. Bir-birimizi görürük. Heç kim danışmır. Kimsə danışsa, kimliyi dərhal bilinəcək, qalmışıq pis vəziyyətdə. Qabaqda mən durmuşam, axırda Aliyə. Bir-birimizə işarə elədik ki, arxadan çıxın. Bizə də təzə əsgər vermişdilər. Əvvəldən dedim, bu, ağır əməliyyatdı, getməsin bizimlə. Dedilər, yox, indi getməyib nə vaxt gedəcək. Aliyəyə işarə elədim ki, ona erməniylə üz-üzə olduğumuzu bildirmə, çıxart burdan. Aliyə onu yavaş-yavaş aparanda soruşub niyə çıxırıq, o da deyib erməniylə üz-üzəydik ona görə. Oğlan qışqıranda ermənilər bildi ki, azərbaycanlıyıq. Mən sizə necə döyüş səhnəsi deyim ki, təsəvvür edəsiniz?! Elə atəş açırdılar ki, üzüm beton dayaqları qırılıb tökülürdü başımıza. Yerimirdik, iməkləyirdik. Bir tərəfdən tikan, bir tərəfdən güllədən başımızı qaldıra bilmirik. O gecə səhərə kimi ermənilərlə gizlənqaç oynadıq sanki, nə qədər elədik girə bilmədik, meyitlər orda qaldı. Qayıtdıq geri. Onda Təzəkənddə qalırdıq. Təzəcə uzanmışdım ki, dedilər briqada komandiri səni çağırır. Demə, həmin dəstədən bir erməni azıb, keçib biz tərəfə. Onu tutub gətirmişdilər. Dedilər səni bu erməniylə görüşdürəcəyik, guya sən də erməni qızısan, Murovda əsir düşmüsən. Nə qədər danışdırırıq, bizə heç nə demir. Əynimdə qara jilet vardı. Ayağıma cırıq şəpit geyindirdilər, paltarımı bir neçə yerdən cırdılar. Baş-göz onsuz da pis gündəydi. Məni erməninin qarşısına çıxardılar. Azərbaycan dilində çox təmiz danışırdı, amma biz ermənicə danışdıq. Söhbət eləməyə başladıq. 39 yaşında Arşavir adında erməniydi. Əvvəl Bakıda yaşayıb, sonra Xankəndinə köçüb. Dedim Araratdanam, ailədə 12 uşağıq. Adımı soruşanda “Fəryad” kinosu yadıma düşdü. Dedim adım Arşalyusdu. Gətirdilər buna çörək-pendir verdilər. Soruşdu acsan, dedim hə. Dırnaqları, əlləri qap-qara kir idi. İyrənsəm də, məcbur yedim o çörəyi, tökülən qırıntıları da barmağımla qoydum ağzıma. Dedim, məni incidirlər burda, ac qalıram. Boynumu qucaqlayıb ağlamağa başladı. O, ağlayır, mən ağlayıram. Bir anda özümü onların əsirliyində hiss elədim, o anı yaşadım, həyəcanlandım. Həyəcandan bədənim tir-tir əsirdi. Soruşdu qorxursan? Dedim yox, üşüyürəm. Dedi narahat olma, mənə söz veriblər ki, burdan çıxaracaqlar, dəyişəcəklər. Nə yolla olur-olsun gəlib, səni burdan xilas edəcəm. Neçə azərbaycanlı istəsələr, verib alacam. Dedilər hə, nə deyirsən, xəritəni gətirək, yoxsa Arşalyusu qoyaq ortalığa? Əlimdən tutub bərk-bərk saxladı ki, bircə buna dəyməyin. Xəritəni gətirdilər. Nə lazımdı dedi. Xüsusi kəşfiyyatın üzvü imiş. Bunu saxladıqları zirzəmiyə aparanda dedi, sizdən xahişim var. Qoyun qız 15 dəqiqə mənimlə orda otursun. Təsəvvür edirsiz halımı? Elə bir qorxuyla bizimkilərə baxdım. Dedilər, durma, get. Bəlkə də istəyib məni orda boğsun ki, əsirlikdə əziyyət çəkməkdənsə qoy ölsün.\nMüstəqil Azərbaycan ordusunun ilk qadın leytenantı\nTəqvimdə 1994-cü ilin may ayıdır. Ermənistanla Azərbaycan arasında atəşkəs haqqında saziş - "Bişkek protokolu" qüvvəyə minib.\n- Atəşkəs dövründə də bir neçə əməliyyatda iştirak etdik. 190 saylı hərbi hissənin tankını vurmuşdular, içində meyitlərimiz qalmışdı. Komandir bizi çağırıb dedi, gedin çıxarın meyitləri. 3 qız və oğlanlar getdik. Tankın içinə Kəmalə girdi, meyitlər yanıb yapışmışdılar. Birtəhər çıxardıq. Tank işlək vəziyyətdəydi deyə səhərisi gedib tankı da çıxardıq.\nO vaxt bizim yaxşı komandirlərimiz vardı. Yaşar Aydəmirov, İntiqam Mirzəyev, zampalit Qorxmaz Qarayev, qərargah rəisi Elşən dedilər, bu qızları göndərək oxumağa. Xeyli əziyyət çəkiblər, ortada qalmasınlar. Əllərində sənəd olmasa, ordudan tərxis eləyəcəklər. O vaxt Bakı Ali Hərbi Dənizçilik Məktəbinin nəzdində zabit hazırlayan kurslar vardı. Bizi - 3 qız və 2 oğlanı ora göndərdilər. 92 nəfər şəxsi heyətdən 3-ə birbaşa leytenant rütbəsi verildi. Onlardan biri mən idim. Qalanlara kiçik leytenant rütbəsi verildi. Təyinatla məni Müdafiə Nazirliyinin şəxsi heyətlə iş idarəsində təbliğat-təşviqat şöbəsinə müdir göndərdilər. Gündə ağlaşma qururdum ki, məni cəbhəyə göndərin, ətək geyinə bilmirəm, şalvar geyinmək istəyirəm. 1996-cı ilin aprelində 922 saylı hərbi hissəyə göndərdilər. Briqada Qobuda yerləşirdi. Yenə dedim döyüş bölgəsinə istəyirəm. Gənc əsgərlər verdilər mənə. Onları hazırladım və getdik Tərtərə. Orda həyat yoldaşımla tanış oldum. Vadim onda artilleriya kəşfiyyat diviziyasının stansiya rəisi idi. Gizir kimi xidmət edirdi. Mən isə batareya komandirinin şəxsi heyətlə iş üzrə komandir müavini idim. Demək, qismətim bu imiş. O boyda oddan, alovdan, müharibədən çıxıb orda görüşdük. Amma 2001-ci ildə ailə qurduq. Niyə belə gec? Həm ailə qurmağa qorxurduq ki, birdən müharibə başlayar, övladımız olar, döyüşdən kənar qalarıq. Həm də hərbçi xanımlar daha seçici olurlar. Hər insan hərbçi xanımla ailə qura bilməz. Hər qurulan ailəni də davam etdirə bilməz. İndi hərbçi qızlara yaxşı şərait yaradılıb, yaxşı hörmət var. Bizim vaxtımızda elə deyildi. Kənar münasibətlər, xoşagəlməz fikirlər olurdu. Qulağımız eşidə-eşidə deyirdilər ki, allah bilir hardan gəlib, nə iş görüb orda. Allah şahiddir ki, biz orda alnı açıq döyüşmüşük. Və mən həmişə deyirəm - həyat yoldaşım mənim üçün tanrının mükafatıdı. Övladlarım isə mənim general poqonumdu.\n- Yuxuda tez-tez özümü hərbi formada, döyüşlərdə görürəm. Nə deməkdi bilmirəm. Bütün şəhidlərimizin ruhu qarşısında baş əyirəm. Şəhidlik zirvəsi hər kəsə nəsib olmur. Şəhidlərimiz seçilmiş insanlar olduğu kimi, müharibədən sağ qayıdan insanlar da seçilmiş insanlardır. Müharibəyə getmək qəhrəmanlıqdırsa, sağ qalmaq ikiqat qəhrəmanlıqdı. Bizi allah yaşadıb. Niyə? Deməli, bizim missiyamız hələ bitməyib, görəcək işimiz qalıb. Bilmirəm bu hansı işdi. Nə üçün sağ qalmışam bilmirəm. Yaşayıb görəcəyik. Amma bu gün mən anayam. İstəmərəm övladım müharibə görsün. Mən yaşadığım ağrı-acını, həyəcanı, soyuğu, çətinliyi o da yaşasın. Müharibə olarsa da, hamımız bir nəfər kimi varıq. Olacaqsa, bu gün olsun, sabaha qalmasın. Bu gün ərlərimizdən keçməsək, sabah övladlarımızdan keçməyə məcbur olacağıq. Qoy, elə bu gün özümüzdən keçək.\n... Fərrux dağına asdığı bayrağı 25 ildir evində saxlayır. Heç kimə vermir, vermək fikri də yoxdur. Deyir, bayraq torpağa basdırılmaz, yoxsa deyərəm mən ölənə kimi Qarabağ geri alınmasa, o bayrağı mənimlə birgə torpağa basdırın. Amma bayrağın yeri torpağın altı yox, üstüdür, yüksəkdə dalğalanmalıdır. Ona görə də o bayrağı oğluna-qızına vəsiyyət edib. Onu aid olduğu yerə asmaq özünə qismət olmasa, vəsiyyətini övladları yerinə yetirəcək. Torpaqlarımız geri alınacaq, bayrağımız da ən uca zirvədə dalğalanacaq.\nMəkan: Ağdamla Əsgəran arasında yerləşən Fərrux dağı. Dağın zirvəsində Azərbaycanın üç rəngli bayrağı dalğalanır.\n43398 dəfə oxunub


Ev Ateshgah Sigorta Atəşgah Sığorta Ətraf Mühitin Mühafizəsi Günü münasibətilə “trashtag” aksiyası keçirib\n“Atəşgah” Sığortadan daha bir təqdirə layiq addım\n“Atəşgah” Sığorta 5 İyun Ətraf Mühitin Mühafizəsi Günü münasibətilə “trashtag” aksiyası keçirib.\nSığortalı Azərbaycan xəbər verir ki, fəaliyyət dövrü ərzində vizyonuna sadiq qalaraq ölkəmizin firavan və ekoloji təmiz gələcəyi naminə çalışmış, sosial məsuliyyət yönümlü mühim addımlara imza atmışdır. Cəmiyyətə, ətraf-mühitə faydalı addımlar atmaq, gələcək dünyamızı düşünmək, sosial məsuliyyətlərimizi dərk etmək hər bir şəxsin və toplumun borcu olduğunu iddia edən “Atəşgah” Sığorta Şirkəti bugünədək sözügedən məqamlara diqqətli yanaşmış, növbəti fəaliyyət dövrü ərzində də bunu davam etdirəcəyi barədə açıqlama etmişdir.\nÖtən gün təbiətimizi qorumaq naminə Atəşgah Sığorta Şirkəti tərəfindən keçirilən korporativ sosial məsuliyyət yönümlü tədbirlər sırasına daha bir “trashtag” aksiyası da əlavə olundu. 5 İyun Ətraf-Mühitin Mühafizəsi Günü və çimərlik mövsümünün açılışı münasibətilə Xəzər Rayon İcra Hakimiyyətinin birgə təşkilatçılığı ilə Şüvəlan qəsəbəsində keçirilən bu tədbirdə “Atəşgah” Sığorta komandası tərəfindən dənizkənarındakı məişət tullantıları toplanaraq, emal üçün müvafiq quruma təqdim edilmişdir.\n“Atəşgah” Sığorta Şirkətinin sosial məsuliyyət yönümlü layihə və tədbirlərinin əsas məqsədlərindən biri də ətraf mühitin qorunmasını qurumlar və insanlar arasında təbliğ etmək, daha çox insan kütləsini sosial məsuliyyətli olmağa çağırmaqdır.\nƏtraf Mühitin Mühafizəsi Günü\nƏvvəlki məqaləİcbari Sığorta Bürosu “Yaşıl Kart” sistemi ilə bağlı daha bir uğura imza atdı\nNövbəti məqalədə“Meqa Həyat Sığorta”nın nümayəndələri Almaniyada tədbirdə iştirak edib


Uşaq otağı dekorasiyalarını hansı rənglərdə seçməliyik? – “EVİN İŞİ” | Gənc Ailə\nAna Səhifə UŞAQLAR Uşaqlar və valideynlər Uşaq otağı dekorasiyalarını hansı rənglərdə seçməliyik? – “EVİN İŞİ”\nUşaq otağı dekorasiyalarını hansı rənglərdə seçməliyik? – “EVİN İŞİ”\nUşaq psixoloqları rənglərin uşaq ruhu və xüsusilə beyin inkişafı üçün çox əhəmiyyətli olduğunu ifadə edən uşaqların otaqlarında istifadə edilən rənglərin onun quruluşuna uyğun və psixologiyasını dəstəkləyən xüsusiyyətdə olması lazım olduğunu ifadə edir. Bəs uşaq otağı dekorasiyasında hansı rəngləri seçməliyik? “Evin işi” rubrikasında məhz bu haqda danışacağıq.\nSoyuq rənglərin sakitləşdirici təsiri var.\nGeriPayız xəstəliklərindən necə qorunmalı? - Həkim məsləhəti İrəliBulud, Duman, Leysan... - Azərbaycanda bəzi körpələrə təbiət hadisələrinin adı verilir


Səudiyyə Ərəbistanı ölkə ərazisində aksiyaların keçirilməsinə qadağa qoyub\n6 Mart 2011 04:44 (UTC+04:00)\nSəudiyə Ərəbistanı ölkədə yürüş və ya etiraz aksiyası keçirməyə qadağa qoyub. Trend-in məlumatına görə, bu barədə ölkənin Daxili İşlər Nazirliyinin şənbə günü yaydığı rəsmi bəyanatında deyilir. Xəbəri Reuters agentliyi yayıb.\nBəyanatda bildirilib ki, dövlət hüquq-mühafizə orqanları ictimai asayişi pozacaq istənilən aksiyanın qarşısını almaq üçün bütün lazımi tədbirləri görəcək.\nGüman edilir ki, Səudiyə Ərəbistanın bu addımı bir çox ərəb ölkələrində keçən iğtişaşlar və etiraz aksiyalarının ölkədə təkrarlanmamasını təmin etməyə yönəldilib.\nSon aylar Yaxın Şərq və Şimalı Afrika ölkələrində kütləvi etiraz aksiyaları və iğtişaşlar keçirilir. Nəticədə Misir və Tunisdə hakimiyyət dəyişib. Hazırda iğtişaşlar Yəməndə, Bəhreyndə, Liviyada davam edir. Əlcəzair, İraq, Mərakeş, İordaniya, Oman da etiraz aksiyaları ilə üzləşib.\nLiviya əyalətlərində ölkəni 42 ildir idarə edən Müəmmər Qəddafinin istefası ilə bağlı aksiyalar fevralın 15-dən davam edir. Ölkə hakimiyyəti nümayişləri yatırır. Kütləvi etirazların yatırılması zamanı Benqazi şəhərində 560 nəfər həlak olub, 6 min nəfər yaralanıb. Rəsmi hökumət 84 nəfərin ölümünü təsdiqləyir.


Gəncə-Dubai aviabiletlər - bütün Gəncə-Dubai teyyare bileti qiymətləri | Trips\nGəncə - Dubai\nAzərbaycanın iri şəhərlərindən hər birində aeroportlar var. Bir çox sərnişinlər aviauçuşlara üstünlük verirlər, çünki onlar təhlükəsiz, sürətli, rahat və ən başlıcası baha deyil. Bu gün Gəncə-Dubai təyyarə biletlərinin qiymətləri qatar biletlərinin qiymətindən çox az fərqlənir. Halbuki, təyyarə ilə belə səfər dəfələrlə az vaxt aparır. Başqa şəhərə gedişin səbəbi müxtəlif ola bilər:\nGəncə-Dubai aviabiletlərini internet vasitəsilə almaq daha sərfəlidir. Daşımalar bazarında bir çox şirkətlər fəaliyyət göstərir və onların hamısı sərnişinlərin gözlənilən reyslər haqqında informasiya ilə tanış ola biləcəyi rəsmi saytlara malikdir.\nMəşhur onlayn resurs Trips münasib aviareysi tapmağa, Gəncə-Dubai biletlərini bron etməyə və almağa kömək edəcəkdir. Bu müasir axtarış sistemi xüsusən, sərnişinlərin rahatçılığı üçün yaradılmışdır. Bəs, bu populyarlığın sirri nədədir?\nHəmçinin baxın: Dubai - Gəncə istiqamətinə\n2 s 40 dəq


Əsəd Əhmədov küçəsi 20 - ev elanlari, ev alqi satqisi, dasinmaz emlak 2021 - VIPEMLAK.az\nƏsəd Əhmədov küçəsi 20\nElan nömrəsi: 354441\nYeni yasamal, 308 nömrəli məktəbin yaxınlığında yerləşən, yeni tikili binanın 7/20 mərtəbəsində, sahəsi 120 kv/m olan, 3 otaqlı mənzil kirayə verilir. Mənzil yaxşı təmirlidir. Yarı əşyalı halda 450 azn-ə kirayə verilir. Tam əşyalı halda mənzilin kirayə haqqı 550 azn ( kommendant pulu qiymətə daxildir )\nŞirkət haqqı 20 faizdir.\nustalar kiraye evler bakida dasinmaz emlak menziller ucuz ev kirayesi emlak alqi satqisi xirdalanda evler ucuz qiymete menziller dasinmaz emlak ev elanlari ev alqi satqisi bakıda kirayə evlər məhəmmədi tezbazar.az kombi ustasi kondisioner ustasi turlar


Kömür defisiti qlobal iqtisadiyyata nə vəd edir? | Report.az\nKömür defisiti qlobal iqtisadiyyata nə vəd edir? Avropada təbii qaz qiymətlərinin kəskin şəkildə bahalaşması gözlənilmədən “çirkli enerji” adı verilən kömürə tələbi əhəmiyyətli dərəcədə artırdı. Bu, kömürdən alınan elektrik enerjisinin qiyməti ilə bağlıdır. Belə ki, Avropada kömürdən alınan elektrik ene\nSonrakı illərdə mülayim hava, təbii qaza olan qiymətlərin aşağı düşməsi və bərpa olunan enerjiyə keçidlə bağlı ələlxüsus Almaniya, Britaniya və Fransa kimi aparıcı Avropa İttifaqı ölkələri komürdən istifadəni əhəmiyyətli dərəcədə azaltdılar. Koronavirus pandemiyası dövründə bütövlükdə enerji daşıyıcılarına tələbin aşağı düşməsi və bunun da nəticəsi kimi onların qiymətinin kəskin ucuzlaşması kömürdən imtina trendini bir xeyli sürətləndirdi. Avropa ölkələrində kömür istehlakının, bunun nəticəsi olaraq onun idxalının azaldılması ilk növbədə “yaşıl enerji” doktrinası ilə bağlıdır. Almaniya 2035-2038-ci illərə kimi kömürdən istifadədən tam imtina edəcəyini bəyan edib. Britaniya son kömür mədənini hələ 2015-ci ildə bağlayıb. Bu ilin ilk yarısında Aİ-də elektrik enerjisinin generasiyasında kömürün payı orta hesabla 13 %, 2017-ci ildə isə 21 % olub.\nPandemiyadan sonra bərpa dövrünü yaşayan Çin iqtisadiyyatı sürətli templərlə artmağa başladı. Elektrik enerjisinə tələb kəskin artdı. Kifayət qədər yanacağın olmaması enerji böhranının yaranmasına səbəb oldu. Böhranı tətikləyən məqam hələ ötən ilin noyabr ayında iki ölkə arasındakı siyasi gərginlik fonunda Çinin Avstraliyadan kömür idxalına qeyri-rəsmi qadağa qoyması oldu. Nəzərə almaq lazımdır ki, Avstraliyanın payına Çinin illik kömür idxalının 25 %-i düşürdü. Bu ölkə həm də Çin bazarında kokslaşdırılmış kömür tədarükü üzrə vahid lider idi.\nİtirilmiş həcmləri kompensasiya etmək üçün Rusiya və İndoneziyanın timsalında yeni tədarükçülər tapıldı. Onlar isə Çinə ixracı artırmaq üçün digər bazarlara təklifi azaltmalı oldular. Lakin Rusiyanın Şərqindəki dəmir yolu xətlərinin buraxılış qabiliyyətinin kifayət qədər aşağı olması və İndoneziyadan dənizlə tədarük üçün balkerlərin defisiti kompensasiya etməyə imkan vermədiyi ortaya çıxdı. Nəticədə şüşə, keramika, sement, məişət texnikası üçün yarımkeçirici və komplektləşdiricilər istehsal edən enerji tutumlu iri müəssisələr fəaliyyətini dayandırmalı oldular. Bu isə öz növbəsində tədarük zəncirində fasilələrin yaranmasına və dünya üzrə qiymətlərin artmasına gətirib çıxardı. Çinin digər ölkələrdə kömürlə işləyən elektrik stansiyaların tikintisini maliyyələşdirməyəcəyini bəyan etməsi bazara təzyiqləri bir az daha artırdı. Çünki Beynəlxalq Yaşıl Maliyyə İnstitutun (IIGF) məlumatına görə, dünya üzrə inşa edilən kömür elektik stansiyalarının 70 %-i Çindən gələn investiyalardan asılıdır. Bu qərar kömür sənayesi üçün çox ciddi zərbədir.\nRusiya “kəmər”dən də, kömürdən də qazanmaq niyyətindədir\nHələ 1-2 il bundan əvvəl kömürün qiymətləri ən aşağı səviyyələrdə idi. İndi isə yüksək qiymətlər dövrüdür. Kömürün qiyməti artıq bir ton üçün 300 ABŞ dollarını keçib. İlin əvvəlindən enerji istehsalı üçün istifadə olunan kömür 4 dəfəyə yaxın bahalaşıb. Yüksək qiymətlər dövrünün nə qədər davam edəcəyinə dair dəqiq proqnoz vermək çətin olsa da ən azından yaxın aylarda tələbin yüksək olaraq qalacağını demək olar. Bu baxımdan kömür hasil edən müəssisələr bundan maksimal dərəcədə yararlanmağa çalışacaqlar. Lakin kömür ixrac edən ölkələrin özündə də bunu reallaşdırmaq üçün imkanlar fərqlidir. Aparıcı kömür tədarükçülərindən biri olan İndoneziyada güclü yağışlar kömür mədənlərinin və limanların işini yavaşladır. Bununla əlaqədar olaraq bu il kömür hasilatının hədəf göstəricidən 2,4 % aşağı olcağı və 610 milyon ton təşkil edəcəyi gözlənilir.\nRus versiyası Последствия дефицита угля для мировой экономики


Azərbaycanın Teleradio Şurası bu il televiziya və radio məkanında müsbət dəyişikliklərin olduğunu açıqlayıb\n22 Dekabr 2009 13:48 (UTC+04:00)\nAzərbaycan Teleradio Şurasının sədri bildirib ki, bu il Azərbaycanın televiziya və radio məkanında xeyli müsbət dəyişikliklər olub.\n"2009-cu ildə iki regional televiziya kanalı açılıb. Bunlar Yevlax şəhərindəki "El" TV və Şəki televiziyalarıdır. Bundan başqa, bu il "ATV international" telekanalı da fəaliyyətə başlayıb", - çərşənbə axşamı Trend -a 2009-cu ilin yekunlarına dair açıqlama verən Milli Televiziya və Radio Şurasının sədri Nuşirəvan Məhərrəmli bildirib.\nTrеnd Nеws-un аrаyışı: Azərbaycanda 8 ümumrespublika, 14 regional, 13 kabel televiziyası fəаliyyət göstərir.\nMəhərrəmlinin sözlərinə görə, bu il Azərbaycan teleməkanındakı mövcud durum da cəmiyyətin ciddi müzakirəsinə səbəb olub.\n"Prezident Adminstrasiyasının rəhbəri, akademik Ramiz Mehdiyevin məqaləsi və bununla bağlı çoxsaylı müzakirələr teleradio yayımına ictimai diqqəti daha da artırdı. Bu, çox normaldır və belə də olmalıdır. Çünki televiziya və radio yayımı sahəsi ictimaiyyətin daim diqqət mərkəzində olmalıdır", - şura sədri əlavə edib.\nOnun fikrincə, teleraido sahəsində görüləsi işlər də çoxdur. "Hesab edirəm ki, 2009-cu ildə bu sahəyə ictimai diqqətin artması gələcəkdə yeni keyfiyyət dəyişiklikləri ilə nəticələnəcək", - Məhərrəmli vurğulayıb.\nRegional televiziyaların hər hansı birinin gələcəkdə bütün ölkə ərazisində yayımlanması ehtimalına gəldikdə, Məhərrəmli deyib ki, bu, praktiki cəhətdən mümkündür.\n"Dünyada belə faktlar çoxdur. Amma Azərbaycan ərazisi və əhalisi baxımından o qədər böyük ölkə olmadığından, reklamla, auditoriya ilə bağlı məsələlər də nəzərə alınmalıdır. Zənnimcə, bu məsələ ilə bağlı tələsməyə ehtiyac yoxdur", - o deyib.\nŞura sədrinin sözlərinə görə, regional kanallar həm maddi-texniki bazası, həm kadr potensialı, həm də verilişlərinin keyfiyyəti baxımından elə səviyyəyə çatmalıdır ki, məsələ gündəmə gəlsin.\n2010-cu illə bağlı gözləntilərinə gəlincə, Məhərrəmli deyib ki, telekanallarda daha çox maarifləndirici verilişlərin artacağı gözləniləndir. "Şou xarakterli verilişlərin azalacağını və maarifləndirici, keyfiyyətli verilişlərin artacağını gözləyirik", - Şura sədri əlavə edib.\nMəhərrəmli yeni telekanalların açılmasını da mümkün sayıb. "Bu, dinamik prosesdir. Yeni telekanal açıla bilər, ancaq yeni telekanalın açılması zərurətini görmürük", - Məhərrəmli deyib.


Xalq yazıçısı İsmayıl Şıxlının 100 illik yubileyi Azərbaycan Ordusunda silsilə tədbirlərlə qeyd edilir - AZƏRTAC – Azərbaycan Dövlət İnformasiya Agentliyi\nAzərbaycan Respublikasının Prezidenti İlham Əliyevin Xalq yazıçısı İsmayıl Şıxlının anadan olmasının 100 illik yubileyinin qeyd edilməsi haqqında Sərəncamının icrası ilə bağlı Azərbaycan Ordusunun birlik, birləşmə, hərbi hissə və xüsusi təyinatlı təhsil müəssisələrində də silsilə tədbirlər keçirilir.\nMüdafiə Nazirliyinin mətbuat xidmətindən AZƏRTAC-a bildiriblər ki, Ordumuzun bir qrup hərbi qulluqçusu Azərbaycan ədəbiyyatının görkəmli nümayəndəsi, istedadlı nasir, tanınmış ədəbiyyatşünas, pedaqoq və ictimai xadim İsmayıl Şıxlının anadan olduğu Qazax rayonunda Xalq yazıçısının adını daşıyan bağda abidəsi önünə gül dəstələri qoyaraq, xatirəsini ehtiramla yad ediblər.\nQrupu müşayiət edən Əməkdar incəsənət xadimi, Prezidentin fərdi təqaüdçüsü, polkovnik Abdulla Qurbani əvvəlcə yubileyi dövlət səviyyəsində qeyd edilən böyük yazıçının həyat və yaradıcılığı barədə ətraflı məlumat verib. O bildirib ki, xalqımızın tarixində müstəsna xidmətləri olan elm, ədəbiyyat, incəsənət xadimlərinin, eləcə də sərkərdələrimizin yubileylərinin qeyd olunması haqqında Prezident sərəncamları Azərbaycan Ordusunda da geniş şəkildə həyata keçirilir. Bu mötəbər insanların həyat və fəaliyyətləri, Vətən qarşısında xidmətləri haqqında şəxsi heyətə ətraflı məlumat verilir, onların nümunəsində əsgərlər milli-mənəvi dəyərlər əsasında tərbiyə edilir, hər bir döyüşçüdə yüksək vətənpərvərlik hissi, döyüş ruhu aşılanır.\nXalq yazıçısı İsmayıl Şıxlının mənalı ömür yolu mülki həyatda olduğu kimi, ordu həyatında da gənclərin Vətənə, dövlətə, xalqa sədaqət ruhunda tərbiyə edilməsində, onlarda yüksək əxlaqi və iradi keyfiyyətlərin aşılanmasında mühüm rol oynayır.\nAbidə qarşısında keçirilən anım tədbirində İsmayıl Şıxlı ədəbiyyatşünas, publisist, yazıçı, pedaqoq, ssenarist, ictimai xadim olmaqla yanaşı, həm də mübariz döyüşçü kimi xatırlanıb. Axı onun gəncliyi Böyük Vətən müharibəsinin odlu-alovlu cəbhə yollarında keçib. Şimali Qafqaz, Krım, Üçüncü Belorusiya cəbhəsi və Şərqi Prussiya istiqamətində döyüşən orduda igid əsgər kimi ad çıxarıb. Göstərdiyi şəxsi şücaətə görə “Qırmızı Ulduz” və ikinci dərəcəli “Böyük Vətən müharibəsi” ordenlərinə layiq görülüb. Yaradıcılığında vətənpərvərlik mövzusu əsas yer tutur. “Kerç sularında“, “Dağlar səslənir”, “Cəbhə yolları”, “Xatirəyə donmuş illər”, “Ayrılan yollar” əsərləri bu gün də aktualdır. Onun əsərləri və ssenariləri əsasında çəkilmiş “Dəli Kür”, “Bizim qəribə taleyimiz”, “Kürə qarışan ömür”, “Nə yaxşı ki, dünyada Səməd Vurğun var” və başqa filmləri yenə də tamaşaçılar tərəfindən rəğbətlə qarşılanır. İsmayıl Şıxlı ömrü bir məktəbdir və bu məktəbdən bəhrələnənlər Vətənə həmişə layiq övladlar kimi yetişirlər.\nŞair Barat Vüsal İsmayıl Şıxlının “Qabaqda çarpışmalar çoxdur. Qalib çıxmaq üçün sərkərdə ilə qoşunun birliyi lazımdır. Sərkərdəni sərkərdə edən onun ordusudur, ordunu ordu edən isə onun sərkərdəsidir” kəlamını xatırladaraq əlavə edib ki, bu gün sərkərdə ilə ordumuzun qırılmaz birliyi var. Biz bu birliyi: ordunu ordu edən sərkərdənin qətiyyətini və sərkərdəni sərkərdə edən ordumuzun gücünü 2016-cı ilin Aprel döyüşləri zamanı və ötən ilin may ayında Naxçıvan Muxtar Respublikasında Günnüt kəndinin, Qızılqaya zirvəsi və digər yüksəkliklərin azad edilməsi və on bir min hektar ərazinin nəzarətə götürülməsi ilə nəticələnən döyüş əməliyyatlarında bir daha gördük. Bu birlik sayəsində biz işğal altında olan digər torpaqlarımızı da azad edəcək və Azərbaycanın ərazi bütövlüyünün bərpasına nail olacağıq. Bu, heç kimdə şübhə doğurmur.\nXalq yazıçısı İsmayıl Şıxlının tələbələrindən olan Çaylı kənd tam orta məktəbin dil-ədəbiyyat müəllimi Məmməd Qocayev ata qədər sevdiyi müəllimini yada salıb, bu gün də gənc nəslin təlim-tərbiyəsində onun zəngin pedaqoji təcrübəsindən geniş istifadə etdiyini bildirib. M.Qocayev Azərbaycan Ordusuna iki zabit oğul bəxş etdiyi üçün özünü xoşbəxt saydığını fəxrlə dilə gətirib.\nİsmayıl Şıxlının bacısı oğlu sazbənd Sabit Məmmədov Xalq yazıçısının ailə üzvləri adından Azərbaycan Prezidentinə və Müdafiə Nazirliyinin rəhbərliyinə minnətdarlıq edib.\nHərbi qulluqçular sonra “Fəxri qazaxlılar“ parkını ziyarət edib, Ədəbiyyat Muzeyinin ekspozisiyası ilə tanış olublar.\nAZERTAG.AZ :Xalq yazıçısı İsmayıl Şıxlının 100 illik yubileyi Azərbaycan Ordusunda silsilə tədbirlərlə qeyd edilir


ATƏT PA-da Azay Quliyevdən etiraz: “Dağlıq Qarabağ münaqişəsi” demək yanlışdır” – Turkustan.info\nATƏT PA-da Azay Quliyevdən etiraz: “Dağlıq Qarabağ münaqişəsi” demək yanlışdır”\n06 Dekabr 2018 16:11 Turkustan.info\nXəbər verdiyimiz kimi, dekabrın 5-də Milanda ATƏT Parlament Assambleyasının Büro iclası keçirilib. İclasda Milli Məclisin deputatı, ATƏT PA-nın vitse–prezidenti Azay Quliyev ATƏT PA-nın Prosedur qaydaları və iş praktikası üzrə alt Komitənin sədri, ATƏT PA-nın vitse-prezidenti Lord Piter Bounesə məruzəsində ATƏT ərazisində uzanan münaqişələrin həllinin vacibliyi məsələsinə toxunduğuna görə təşəkkür edib. Lakin Azərbaycanın ərazisində mövcud olan münaqişənin məruzədə “Dağlıq Qarabağ münaqişəsi” adlandırılmasına etirazını bildirib.\nTurkustan.info-nun xəbərinə görə, ATƏT PA-nın vitse–prezidenti Azay Quliyev deyib ki, Ermənistan və Azərbaycan arasında münaqişənin adında əhəmiyyətli bir düzəliş etmək kifayət qədər zəruridir. İki ölkə arasında davam edən münaqişəyə nə siyasi, nə hüquqi, nə də coğrafi baxımdan Dağlıq Qarabağ münaqişəsi demək düzgün və anlaşılan deyil: “Dağlıq Qarabağ Azərbaycanın ayrılmaz bir hissəsidir və Ermənistan bu ərazini və Dağlıq Qarabağa heç bir aidiyyəti olmayan digər 7 ətraf rayonla birlikdə 25 ildir işğal altında saxlayır. Münaqişənin mahiyyətinə görə onu Ermənistan-Azərbaycan Dağlıq Qarabağ münaqişəsi adlandırmaq daha doğrudur. Məhz elə bu səbəbdən münaqişənin sülh yolu ilə həlli üçün Ermənistan və Azərbaycan liderləri arasında uzun illərdir danışıqlar aparılır. Ona görə xahiş edərdim ki, bu səhv aradan qaldırılsın və ATƏT PA-nın bundan sonrakı sənədlərində münaqişə “Ermənistan-Azərbaycan Dağlıq Qarabağ münaqişəsi” kimi qeyd edilsin. Bu düzəliş bir çox sui-istifadələrin və siyasi manipulyasiyaların qarşısını almaq üçün də çox önəmlidir.”\nPrevious Azercell yeni il ərəfəsində müştərilərinə daha bir Eksklüzivi təqdim etdi\nNext Azay Quliyevdən DTİHB-ə çağırış: “25 məntəqədəki pozuntu 5000 məntəqənin nəticələrinə kölgə sala bilməz”


Tanınmış aktyor məzhəb və təriqətlərdən yazdı: "MƏZHƏBLƏR YOL YOX, YOLUN YOLGÖSTƏRƏNİ, DÖVLƏTİN QORUYUCUSUDUR"\nthumb_up 723 thumb_down 17 visibility8101\n“Dost qalmaq istəyənlər din və siyasətdən mübahisə etməzlər”.\n…Hələ millətçilik ideologiyası yaranmamışdı, millətçilik insanların psixologiyasına o qədər də təsir etməmişdi. İnsanlar daha çox dini və məzhəbləri əsas götürən dövlətlərin (imperiyaların) ətrafında birləşirdilər, milli mənsubiyyət arxa planda qalırdı. Məzhəblərin və təriqətlərin özünü daha qabarıq göstərməsi isə milli dövlətlərin yaranması ilə üst-üstə düşür.\nƏn yaxın tarixdə də, Sovet imperiyası dağılan kimi, yaranan milli dövlətlərdə məzhəb və təriqət məsələsi yenidən dövrəyə girdi. Dağıdılan imperiyanın qalıqlarına yiyə çıxmaq istəyənlər yiyəsiz qalmış, hələ milli ideya axtarışında olan yeni yaranmış milli dövlətlərdə məzhəblər və təriqətlərlə özlərinə yer etdilər, ortanı yenidən qatdılar.\nMillətçilik müasir dövrdə birləşdirici yox, daha çox dağıdıcı funksiya daşıyır. Keçmiş əsrlərdə birləşdirici funksiya yerinə yetirən ənənəvi məzhəblərin əsasında yaradılan təriqətlərin də çoxu bu məqsədlə yaradılırdı, yəni bölücülük məqsədi ilə.\nKöhnə sabit qaldığı üçün, yeni köhnənin “üstündə” yaranır və hərəkətdə olduğundan mövcud vəziyyətdən narazı qalan insanların yeni birliyini yaradır. Şəxsi maraqlar yeniliyi daha çox cəlbedici edir.\nİslamda yeni məzhəblərin yaradılması və ənənəvi məzhəblərin əsasında ortaya çıxan təriqətlərin çoxu xarici təsirlər nəticəsində formalaşdırılıb. Bir çox yeni məzhəblərin və təriqətlərin yaradılması öndə gedən, “sözə baxmayan” müsəlman dövlətinin zəifləməsinə xidmət etmiş və bu gün də bundan təzyiq kimi istifadə olunur. Məsələn, sələfiliyinyarandığı dövrdə Şərqin kimlər tərəfindən idarə olunması məlumdur və sələfiliyin yaradılmasında məqsəd də həmin dövrdə Şərqi idarə edənlərə qarşı çıxmaq olub – yəni moğollara.\nSonra sələfiliyin davamı olaraq, vəhabiliyin yaradılmasında da məqsəd Şərqi əlində tutan Osmanlı imperiyasınıəldən salmaq idi.\nMüasir dövrdə artıq bu taktika işləmədiyindən, hissələrdən ayrılmış bütövün (imperiyanın) mərkəzinə coğrafiya xaricindən (qopardılmış hissələrdən) təsir etmək az mümkün olduğundan, yeni və içdən yaradılan təriqətə ehtiyac duyuldu. Ehtiyacı ödəmək üçün mərkəzdə (daxildə), keçmişdə birləşdirici Hənəfi məzhəbini əsas götürən nurçuluq təriqətini önə çıxardılar, siyasiləşdirdilər, içəridən təsir qüvvəsi yetişdirməyə başladılar.\nNurçuluqdan istifadə edənlər əsas məqsədlərini gizlətmək üçün öncə təminedici məqsədləri Türkiyənin xeyrinə hesabladılar. “Müqəddəs” məqsədlərini həyata keçirməyi isə sonraya saxladılar.\nNurçuluğu “ixtira” edənlərin əsas məqsədləri – Müasir Türk gəncliyinə ənənəvi sünni məzhəbi ilə dünyanın üçdə birinə bağlı olan Osmanlı imperiyasının coğrafiyasını unutdurmaq və yaddaşlardan silməkdi.\nİslam yeni dinin və peyğəmbərin yaradılmasının qarşısını aldığı üçün dünya güclərinin yaratmaq istədiyi tək və idarəedici mədəniyyətə maneə yaradır. Düzləşmənin qarşısını alır.\nNurçuların təhsil verdiyi insanlar da düymə ilə işləyirlər, xüsusi hazırlanıblar, düymə basılan kimi, şüuraltına yerləşdirilən kodlar şüuru idarəolunmaz hala gətirir, istənilən əmr müqəddəs sayılır və yerinə yetirilir. Biz bunun acı nəticələrini Türkiyədə gördük. Xaricdən düymə basılan kimi, inanılmaz olaylar baş verdi.\nNurçular hər yerə girdikləri kimi, Azərbaycana da təhsil adı ilə gəldilər. Görünməz təbliğat və təhsilimizdəki böhran da öz işini gördü, alternativsizlik də təsir etdi, ən imkanlı, vəzifəli şəxslər də övladlarını Türk liseylərində oxutdurdular. Onlar, ilk öncə, həm də orta məktəblərimizdə ən yaxşı oxuyan uşaqları seçdilər. Təhsilimizin yetişdirdiyi savadlı uşaqları seçib öz sistemləri ilə özləri üçün hazırladılar ki, gələcək məqsədlərini həyata keçirmək üçün yönəltsinlər. Məqsədləri əgər xalqa təhsil vermək idisə, niyə təhsildə geri qalmış uşaqları seçib xüsusi təhsil verməklə onların səviyyələrini qaldırmadılar?!\nAzərbaycan təhsil sisteminin güclü təməlləri var idi, bu sistem kimləri yetişdirməyib ki… Və bu insanların çoxu ancaq Azərbaycana xidmət ediblər – Azərbaycan elminə, mədəniyyətinə, sənətinə. “Yenilik” adı qoyub “köhnə” adı ilə təməli dağıtmaq cinayətə bərabərdir. Milli təhsil sisteminin yaradılmasında xarici təcrübədən istifadə edilməlidir, çünki təhsil həm də – xaric və xaricilər ilə münasibət qurmaq vasitəsidir. Amma mövcud olandan ən yaxşısı yoxdursa, mövcud olanı qorumaq lazımdır, çünki təhsil sistemində dövlətin keçmiş və gələcək münasibətləri nəzərə alınmalıdır.\n“Görünməz” təbliğat – ad ilə məzmun dəyişikliyidi , görünən ad altında görünməz məqsədi həyata keçirməkdi, sən bilmədən səni dəyişməkdi.\nVerilən “dərman” (ideya) – üzərinə içindən fərqli ad yazılmış kapsul kimidir: illərlə görünməz ve sürəkli olaraq bədəninə yeridilən mayenin (ideyanın) fərqində olmursan, mayeni (ideyanın) öz bədəninin (beyninin) məhsulu hesab edirsən və düşünürsən ki, ən doğrusu budur.\nNurçuların təhsil sistemində “görünməz” məqsədləri – insan və böyük insanlar yetişdirmək yox, dövrə uyğun, istifadə tarixi bəlli olan, idarə olunan, “bilikli” itaət edən adamlar yetişdirməkdi.\nAlmaniyada bir məktəb direktoru hər tədris ilinin başlanğıcında müəllimlərinə bu məktubu göndərirmiş: “Mən ölüm düşərgəsindən sağ qurtulanlardan biriyəm. Gözlərim heç bir insanın görməməli olduğu şeyləri görüb. Yaxşı təhsil verilmiş və yetişdirilmiş mühəndislərin inşa etdiyi qaz otaqları, yaxşı yetişdirilmiş, savadlı həkimlərin zəhərlədiyi uşaqlar, işini yaxşı bilən tibb bacılarının vurduğu iynələrlə ölən körpələr, məktəb və universitet məzunlarının öldürüb yandırdığı insanlar… Bu səbəbdən təhsilə şübhə duyuram. Sizlərdən istəyim budur: hər şeydən əvvəl, şagirdlərinizin insan olması üçün çalışın. Zəhmətinizin nəticəsi bilikli canavarlar və bacarıqlı psixlər olmasın. Oxuma, yazma, riyaziyyat uşaqlarınızın daha çox “insan” olmasına kömək edərsə, onda, həqiqətən, yararlı olar.\nİstanbulda təhsil aldığım dövrdə azərbaycanlı siyasi və ictimai fəaliyyətlə məşğul olan uşaqlarla çay içirdik, tanınmış iki millət vəkili haqda müzakirə gedirdi, mətbuatda haqlarında yazılar çıxmışdı. Sakitcə qulaq asırdım, sonda nə düşündüyümü soruşdular. Cavabım belə oldu: “Buna inanmaq istəyirəm, onların hansı təriqət üzvü olması Azərbaycana olan münasibətlərini dəyişə bilməz, onlar Azərbaycana xəyanət etməzlər! Amma bütün insanlar kimi, onlar da səhv edə bilərlər, qorxulu olan onların səhv etməsidir. Ağıllı, bilikli insanların səhv yolu düz bilib illərlə bu yol uğrunda mübarizə aparmaları gələcəyimizi qaranlığa bürüyə bilər”.\nŞiəliyi (Cəfəri) özünə rəsmi məzhəb seçən qonşu dövlətin keçmiş tarixini kənara qoyaq, yəni bunlar yazılıb, danışılıb. Qonşu dövlət son iki əsrdə şiəlik məzhəbi ilə yenidən dirçəldi, regionda güc mərkəzinə çevrildi, dünya ağalarına da hərdən meydan oxuyur. Amma gəlin, müasir dövrü götürək: Türkiyəni çıxmaq şərti ilə, elə bir ənənəvi və yaxud qeyri-ənənəvi sünni məzhəb daşıyıcısı olan müsəlman dövləti varmı ki, ağ gündədir, dünya güclərinin qulu deyil?! Olmaq istəməyənlər də xarici təsirlər nəticəsində vətəndaş müharibəsi yaşayırlar.\nQonşu dövlətin bu gün iqtisadi, hərbi, təhsil, mədəniyyət, səhiyyə səviyyəsi harada, sünni məzhəblərin çoxluq təşkil etdiyi müsəlman dövlətlərin səviyyəsi harada. Əgər şiəlik gerilikdirsə, onda qonşu dövlət rəsmi qəbul etdiyi şiəliklə bu inkişafa necə nail olub?\nBəli, qonşu dövlət milli maraqlarını həyata keçirmək üçün şiə (Cəfəri) məzhəbindən istifadə edir. Başqa hansı sünni məzhəbinə məxsus ölkə bunu etmir ki?!\nƏsrlər boyu şiəlik ölkəmizdə xarici təsirlərə müqavimət sistemi yaradıb, Sovet imperiyası Azərbaycanda tək şiəliyə qalib gələ bilmədi. Sovetə qarşı ən çox şiə olan bölgələrimiz müqavimət göstərdi. Bu gün bütün güclər ordulardan yox, qonşu dövlətin yetişdirdiyi idealist (şiə) insanlardan daha çox qorxur, həmin insanlar qonşu dövlətin qoruyucuları funksiyasını yerinə yetirirlər.\nQonşu dövlətin başqa qonşu dövlətlərdən güclü olmasının bir səbəbi də – “Şahnamə”dir, məişət qanunları ilə İslam dinini birləşdirib, müasir dövrə uyğunlaşdırıb, uyğun zamanda istifadə etməsidir!\nDövlətimiz zamanında “ixrac olunan” siyasi şiəliyin qarşısını ala bilmədiyi üçün başqa təriqəti önə verdi, onlara yaşıl işıq yandırıldı. Balans yarandı, təhlükə neytrallaşdırıldı. Amma artıq dünənki taktika bu gün üçün keçərli deyil.\nNamazda olduğum vaxtlar, orucluqda, bir neçə fərqli məscidlərdə oldum, söhbət ancaq başqa məzhəb daşıyıcılarına nifrət yaratmaq, onları səhv çıxarmaq uğrunda idi. Söhbətləri “Allah yaddan çıxmış” kimi edirdilər. Allahlı və ya allahsız olmaq insanlara münasibətdə müəyyən edilir.\nAzərbaycan, bəlkə də, yeganə ölkədir ki, ənənəvi məzhəb daşıyıcıları hər zaman Azərbaycanın milli və dövləti maraqlarını üstün tutublar və müxtəlif məzhəb daşıyıcıları arasında azərbaycançılıq öndə olub. Sünnilik məzhəbinin daşıyıcıları şiəlik məzhəbinin daşıyıcılarına görə Məhərrəm ayında xeyir işlər etməyiblər. Ölkəmizə sonradan başqa dövlətlər tərəfindən ixrac olunmuş yeni və ənənəvi məzhəblərin siyasiləşmiş qolları Azərbaycanın dövlət maraqlarına zərbə vurmaqla məşğul olublar və başqa dövlətlərin maraqlarını güdüblər.\nMəzhəblərarası fərqlər neçə əsrlərdir var və bu fərqləri neçə illərdir aradan götürmək istəyənlər də var.İnancları dəyişmək olmaz, sadəcə bütün inanclardan insanlıq üçün faydalanmaq lazımdır, hansı yol (məzhəb) insanlığa daha çox xeyir verirsə, sonda qalib o olacaq, amma insanlar din mövzusunda qalib olmurlar, buna görə də, dini insanlararası mübarizəyə çevirmək, doğrunu Allah qatında yox, insanların üzərində qalib gəlməklə, onlarla mübarizə aparmaqla etmək – allahsızlıqdır. Müasir dövrdə belə düşüncələr terrora mənbədir. Allah insanları bir-birlərinə münasibətdə dəyərləndirir, insanlara qarşı yaxşı olana dəyər verir, öz qatında ona yer edir.\nBizim ölkədə din problem yaratmır, dini dərk etməkdə təhsilsizlik, bilgisizlik problem yaradır, burada məzhəbləri hədəf almaq yox, təhsildəki problemləri hədəfə almaq lazımdır və ənənəvi məzhəb daşıyıcıları birləşib dəyişən, İslamı dəyişmək istəyən, “yenilikçi” adı ilə təhsilimizdə təriqət siyasəti həyata keçirən məlum təriqət daşıyıcılarına qarşı mübarizə aparmalıdır.\nAzərbaycanda qatı şiə olan bir çox bölgələrimiz var – Naxçıvan, Bakı kəndləri, Cənub zonası. Gəlin, başqa bölgələrimizdəki şiələr ilə bir başqa bölgəmizdə yaşayan şiələrin dünyaya baxışlarını, dövlətə, millətə olan münasibətlərini, siyasi təfəkkürlərini müqayisə edək. Eyni məzhəbin daşıyıcıları dövlətçilik və milli maraqlar məsələsində fərqli düşünürlər. Səbəb – bir başqa bölgəmizdə yaşayan şiələrin biliyi dünyada və regionda baş verən hadisələri doğru təhlil etməyə imkan yaradır və ayıq siyasi təfəkkür imkan vermir ki, xarici dövlətlər məzhəb məsələsi ilə onların məxsus olduqları dövlətdə aranı qatsınlar.\nDeməli, burada söhbət kimin hansı məzhəb daşıyıcısı olması məsələsi deyil, təhsilsizlik məsələsidir, siyasi düşüncənin aşağı olması məsələsidir. Təhsili olmayan insan dini doğru-düzgün mənimsəyə bilməz. Hədəf hansısa ənənəvi məzhəb yox, təhsil və təhsildə kök atmış məlum təriqətçilərin yaratdığı anti-Azərbaycan təhsil sistemi olmalıdır!\nFərqli məzhəb daşıyıcısı olmağın şərti başqa bir məzhəb daşıyıcısına nifrət etməməkdir, onu “yolundan azan” saymamaqdır. Əksinə, fərqli din və məzhəb daşıyıcısına sevgi ilə yanaşılmalıdır. Fərqli məzhəb və təriqət daşıyıcısı olmaq fərdə rahatlıq gətirirsə, fərd o yolu seçməlidir. Hesab edirəm ki, məzhəblərin varlığı yox, məzhəblərarası mübarizə İslamı gözdən salmağa yönəlib.\nQəhrəmanların hamısı qəhrəmandır, amma onları da bir-birindən fərqləndirən cəhətlər var. Peyğəmbərlərin də fərqli tərəfləri var. İslam tarixində çox böyük şəxsiyyətlər olub, Peyğəmbərdən sonra kimin ilk xəlifə olması müsəlmanlar arasında fikir ayrılığı yaradıb. Guya, Peyğəmbər özündən sonra sələfini müəyyən etməyib. İnanılası deyil. Peyğəmbər (s.ə.s) sağlığında İslam dünyası üçün böyük şəxsiyyətlər yetişdirdi. Amma belə insanlar arasında Həzrəti Əlinin yeri başqadır: həm özünün yaşantıları, həm də övladlarının tutduğu yol onu daha çox önə çıxarıb.\nTarixdə bu günə qədər baş verməyən və təkrarlanmayan hadisədir – Kərbəla!\nBu hadisə heç vaxt unudulmayacaq, heç vaxt kimsə tərəfindən bu hadisəni törədənlərə haqq qazandırıla bilməyəcək. Həzrəti Hüseyn dirənişi İslamın yenidən qurtuluşunu təmin etdi və yayılmasına səbəb oldu. Həzrəti Hüseyn müqaviməti bir daha göstərdi ki, İslamı məğlub etmək mümkün olmayacaq. Dünya gücləri nə qədər istəsələr də, tarixdə baş vermiş Kərbəla hadisəsindən və Həzrəti Hüseyn qəhrəmanlığından güc alan İslamı məğlub edə bilməyəcək.\nHa istəyirəm yazmayam, amma olmur, xristian Rusiya ilə mübarizə aparan böyük dövlətlərin çoxu xristian dövlətləridir. Rusiya tarixən özünü məzhəb ayrılığı ilə qorudu, daxili gücü birləşdirə bildi, məzhəb ayrılığı həm də dövlət maraqlarını qorumaqdır, deməli, dövlətçilik məsələsi olan halda eyni din daşıyıcısı olmaq rol oynamır, daha çox dövlət maraqları rol oynayır. Dövlət maraqları isə məzhəbin varlığını labüd edir, qoruyucusuna çevrilir. Belə olan halda isə son zamanlar ŞAH İSMAYIL haqda çoxlu fikirlər yazılır, hərə ağzına “qoyulanı” danışır.\nBirinci – “tarix kontekst” anlamıdır, müasir tələblər, maraqlar tarixə baxışı dəyişir. Bu barədə uzun-uzadı yazmayacağam, amma bir məsələni nəzərinizə çatdırıram: bu gün Rusiyada ən çox təbliğ olunan, haqqında kitab, məqalə yazılan adam keçmiş SSRİ dövlət başçılarından biri olmuş Stalindir. Stalini Rusiyanın hazırki dövlət başçısı Putin təbliğ edir. Bunu Putin niyə edir?! Çünki heç bir dövlət başçısının zamanında rus torpaqlarının coğrafiyası Stalin başçı olduğu dövrdəki qədər böyük olmayıb. Stalin təbliğ olunmaqla Rusiya gənclərinə keçmiş SSRİ-nin ərazisi təbliğ olunur.\nŞah İsmayıl bu gün Azərbaycanlıların “əlində” olmayan keçmiş torpaqlarının coğrafiyasının GÖSTƏRİCİSİDİR!\nMəzhəbsiz “məzhəb” yaratmaq istəyənlər özlərini haqlı çıxarmaq üçün deyirlər ki, “Peyğəmbərin məzhəbi olmayıb”. Yanlış əsasdır, Peyğəmbərin məzhəbi Qurandır, Quran isə Allahın sözləridir, Allahın göstərdiyi yoldur, Peyğəmbərdən başqa Quranı düzgün başa düşən, şərh edən kimsə yoxdur.\nMəzhəblər Peyğəmbərdən sonra Quranın anlaşılmasını və doğru-düzgün başa düşülməsini və tətbiqini əsaslandırmaq üçün zəruri olub. Çünki Peyğəmbər sağlığında baş verən yeni hadisələrin timsalında qarşıya çıxan sualların və yaranan problemlərin həlli üçün nəyin doğru olub-olmadığını müəyyən edirdi.\nDin alimlərindən bəziləri deyir ki, “Peyğəmbərin həyatı İslamda Qurandan öncə gəlir, biz Peyğəmbərin həyatını və yaşamını bilmədən Quranı anlaya bilmərik. Çünki Quran kitabdır, bizə xitab edir, Peyğəmbər isə Quranda yazılanları həyatda tətbiq edib”.\nMüsəlman ümumi addır – mövcud məzhəb daşıyıcılarını ifadə edən. “Mənim məzhəbim yoxdur”, “Müsəlmanam” deyənlər, məzhəbsiz (yeni) “məzhəb” yaratmaq istəyənlərdir. Məqsədləri – sayı milyonları keçən müxtəlif məzhəb daşıyıcısı olan müsəlmanlara qarşı çıxmaqdır, İslamı məhv etməyə yönəlmiş addımdır. Dünyada günü-gündən artan müsəlman çoxluğunun qarşısını almaq, yeni müsəlman( məzhəbsiz) azlığı yaratmaq istəyidir.\n“Məzhəb tanımıram”- demək artıq hər kəsin kəllə sayı qədər məzhəbini ortaya çıxarar. Heç kim öz ağlına və başına görə Quranı anlaya bilməz və hökm verə bilməz. Buna görə də, hər kəs məcburi bir məzhəb daşıyıcısı olmalı, özünə yol seçməlidir.\nMəzhəblər olmasaydı, dəyişiklik Quranda olacaqdı. Məzhəblərin varlığı və aralarındakı fərqlər bu günə qədər İslamın yayılmasının və Quranın dəyişilməz qalmasının səbəbidir.\nHansısa məzhəb daşıyıcısı olmaq normaldır, amma məzhəbçilik etmək normal deyil. Məzhəbləri din səviyyəsinə qaldırmaq, Qurandan üstün tutmaq, əsas kimi məzhəbi bilmək yanlışdır, qorxuludur. Ənənəvi məzhəblər əsası (Quranı) fərqli coğrafiya şərtlərinə uyğun əsaslandıran əsasdır.\nDində şəxsi münasibət ola bilməz, əsaslanmaq və istinad lazımdır, bu da məzhəbləri vacib edir. Qurana birbaşa yol yoxdur, bu, mümkün deyil. Qurana açar Peyğəmbərin (s.ə.s.) həyatı, ənənəvi məzhəblər və Kərbəla məktəbidir.Məzhəblərin yoxluğu hər kəsin öz başına görə Quranı anlamasına və yozmasına gətirib çıxarar.\n“- ənənəvi məzhəblər – sabitlərin dəyişkənlər tərəfindən yox olmasını önləyir;\nRegion Liqasının büt...\nMehriban Əliyevadan ...


2021, 18 Sentyabr, şənbə, Bakı vaxtı 06:44\nİlham Əliyev CNN Türkə müsahibə verir, Bakı, 14 avqust 2021\nAzərbaycan prezidenti İlham Əliyev CNN Türkə müsahibə verib. O, Qarabağdakı vəziyyətdən, Rusiya Sülməramlılarının fəaliyyətindən, Ermənistanla sülh sazişinin imzalanması, sərhəddəki son durumdan və s. məsələlərdən danışıb.\n“Rusiyadan gözləntimiz odur ki,...”\n“Rusiyanın sülhməramlı qüvvələrinin nəzarətində olan ərazilərə... ”\nPrezidentin deməsinə görə, bu yaxınlarda mətbuatda bu məsələ ilə bağlı açıqlama verilib, göstərilib ki, son bir ay ərazində - iyulun 11-dən avqustun 8-dək təqribən 5 minə yaxın insan Xankəndidən Ermənistan tərəfinə gedib və qayıdıb:\n“...Verilən xəritələrin dəqiqliyi cəmi yüzdə iyirmi beş faizdir”\n“Ermənilərin işğal altındakı torpaqlarımızda yüz minlərlə mina basdırıb. Müharibə başa çatandan sonra - 10 noyabr tarixindən bu günə qədər 150-dən çox mülki şəxs və hərbçi minaya düşərək ya həlak olub, ya da ki, öz sağlamlığını itirib. Ona görə minatəmizləmə işi getməlidir və gedir. ”\n“Siz oraya gedəndə böyük infrastruktur layihələri - yollar, elektrik xətləri, su xətləri, hava limanları, dəmir yolları görəcəksiniz. Yəni, bunlar olmadan oraya həyat qayıda bilməz. Eyni zamanda, Ağdam şəhərinin baş planı da mayın 28-də, bizim Müstəqillik Günündə təsdiqləndi və orada artıq işlər başlayır”.\nTürkiyənin müdafiə sənayesi çox sürətlə inkişaf edir, biz də bundan faydalanırıq...\n“...Əlbəttə ki, Türkiyədən alınmış müasir silahlar, bayraktarlar daxil olmaqla bizim işimizi böyük dərəcədə yüngülləşdirdi və insan itkisinin çox olmamasına da səbəb oldu. Çünki əgər bu silahlar bizdə olmasaydı, əlbəttə, bizim işimiz daha çətin olardı,...”\n“... “Qasırğa”lar, hərbi maşınlar, “kobra”lar. Yəni, bir çox silahlar var və bu proses davam edir. Maşallah, Türkiyənin müdafiə sənayesi çox sürətlə inkişaf edir və əlbəttə ki, biz də bundan faydalanırıq və faydalanacağıq”.


Körpə olarkən yetimxananın qapısına atılıb\nBu əsər 103 milyon dollara satılıb\n200 kiloluq 3 aslan təyyarədə... - İlginc fotolar\nVan gölünün rəngi tamamilə dəyişib - FOTO\nBu çiçəyi qoparanlara AĞIR CƏZA - FOTOLAR\nCanavara bənzəyən balıq - FOTO\naccess_time04/05/2021 06:37 folder_openRelaks\nİndi onu bütün dünya tanıyır!\nÇinli Şueli Abbing – dünyaca məşhur “Vouge” dərgisinin simasıdır. Dünyaya dəb diktə edənlərlə çəkilmiş fotoları ilə tanınan 16 yaşlı qız! Ona “bəyaz adam” da demək olar. Fərq etdiniz artıq. Şuelli albinosdu. Elə buna görə də körpə ikən valideynləri onu yetimxana qapısının önündə qoyub, çıxıb gediblər. Çox güman ki, ata-anası Çində müəyyən bir təbəqənin “albinos uşaq uğursuzluq gətirir” inancının qurbanı olublar. Bəli, məhz qurbanı! Çünki onların “uğursuz” saydıqları, əslində isə sadəcə albinizm özəlliyinə məxsusluğuna, dərisinin rənginə, görünüşünə görə adi insanlardan fərqlənən uşaq böyüyüb məşhur model oldu.\n“Şərq” “Milliyet.com”a istinadən bildirir ki, Şueli doğum gününün tarixini bilmir. Bu günlərdə böyük ehtimalla, onun üçün rəmzi ad günü keçirilib. Məlumdur ki, albinizm dünyada nadir rast gəlinən qeyri-adiliklərdən biridir. Albinizm orqanizmdə dəriyə, saçlara, qaş və kirpiklərə rəng verən piqmentin olmamasıdır. Bu isə genetik hesab edilir. Çox güman ki, Şuelinin valideynlərinin genetik kodunda albinizmə səbəb ola biləcək genlər mövcud imiş. Şuelinin dərisinin rəngi hədsiz bəyazdır, saçları, kirpikləri də çox açıq rəngdədir və günəş şüalarına qarşı çox həssasdır.\nAmma bəzilərinə həyatda problemlər yaradan bu özəllik Şuelinin həyat yolunu, əksinə, yüksəklərədək açıb. Hazırda 16 yaşında olan Şuelinin dünyanın məşhur modelyerlərinin libasları ilə çəkdirdiyi fotolar məşhur “Vouge” dərgisinin səhifələrini bəzəyir. Şueli həyat hekayəsini belə anladıb: “Yetimxanada mənə Şue Li adını qoyublar. Şue qar deməkdir, Li də gözəl. 3 yaşım olanda hollandiyalı bir ailə məni övladlığa götürdü. O vaxtdan bəri anam və bacılarımla Hollandiyada yaşayıram. Anam adımı eşitdikdə dedi ki, bundan gözəl ad ola bilməz. Həm də bu ad mənim çinli olmağıma işarədir. Dünyaya gəldiyim vaxt Çin hökuməti hər ailədə 1 övlad siyasətini yürüdürdü. Albinizmli bir uşağın olması isə Çində böyük şanssızlıq hesab edilir. Bəziləri mənim kimi atılır, bəziləri də bağlı qapı arxasında, hər kəsdən gizli saxlanılırdı. Məktəbə göndərmək istəyirdilərsə, saçlarını qara rəngə boyayırdılar. Amma Afrikada daha dəhşətlidir. Albinizmli uşaqları “ovlayırlar”. Qollarını, ayaqlarını kəsir, öldürürlər. Cadugərlər onların sümüklərindən dərman vasitəsi əldə etmək üçün istifadə edir, bəzi insanlardan da bunun sağlamlıqlarına xeyir gətirəcəyinə inanır. Amma əlbəttə, bunların heç biri gerçək deyil, hamısı mövhumat, cahillikdir. Mən isə sadəcə küçəyə atıldığım üçün şanslı oldum”. Şue Li doğum tarixi ili dəqiqləşsin deyə, 1 il əvvəl əlini rentgen etdirib. Rentgen nəticəsində həkimlər Şue Linin 15 yaşını olduğunu təsbit ediblər. Modellik işinə isə 11 yaşındaykən başlayıb. İlk dəfə Honq-Konqdakı moda yarışmasına qatılıb və bundan sonra foto çəkilişlərə dəvətlər almağa başlayıb. Foto studiyalardan biri Brok Elbankın Londondakı studiyası olub. Oradakı çəkilişdən sonra Şue Linin fotosu instagramda paylaşılıb. Zebedee Talent moda agentliyi Şue ilə əlaqə yaradıb və onu moda dünyasında çalışmağa dəvət edib. Şue Li deyir ki, 1.80 boylu, incə modellər dəbdədir, lakin artıq fərqli görünüşlərdə olanlar da moda dünyasına gəlir. Albinizmli modellərdən adətən mələk, ya da ruh mövzulu çəkilişlərdə istifadə edilməsi Şue Lini üzür: “Bu yanaşma dəyişməlidir. Bizi digər insanlardan fərqləndirən sadəcə rəngimizdir”, deyir.\nŞue Li çəkilişlərin onu çox yorduğunu, işıqlara çox baxa bilmədiyini, gözlərinin acıdığını söyləyir. Şue Linin meneceri də var. Və o, bəyaz mələyin çəkilişlərdə çox yorulmasına izn vermir. Şue Linin istəyi isə budur: “kiməsə aşağılayıcı tərzdə ”albinos” deməsinlər, “albinizmli insan” desinlər”.\n14:04 - Son dəqiqə! Fələstinlilərə “zəhərli qaz” şübhəsi... - Ölənlər var!\n14:01 - Nazpəri Allaha əl açdı: "Oğul itirən anaları..."\n13:52 - Paşinyandan ABŞ-a zərbə: “Ermənistandakı laboratoriyaya Rusiya müdaxiləsi...”\n13:39 - Rüstəm Muradovu əvəz edəcək general kimdir? - DOSYE


Tramp Türkiyə ilə bağlı təlimat verdi - ABŞ-dan GERİ ADDIM\n14 İyul 2018 07:35\nABŞ prezidenti Donald Tramp NATO-nun Brüssel sammitində Türkiyə lideri Rəcəb Tayyib Ərdoğana “F-35” qırıcıları mövzusunda təminat verib.\nPublika.az Türkiyə KİV-inə istinadən xəbər verir ki, bu haqda Türkiyə prezidenti Brüsseldən qayıdan zaman təyyarədə jurnalistlərə açıqlamasında bildirib.\n“F- 35”-lər üçün son kreditlə birlikdə 900 milyon dolları ödəmiş olacağıq. Biz artıq 800 milyon dollar ödəmişik. Bir neçə gün ərzində 100 milyon dollar ödəniləcək. Cənab Trump müqavilənin tam olaraq icra ediləcəyini söylədi. “Mövzu ilə əlaqədar lazımı təlimatlar verdim” dedi. Ağ Ev Konqresə məktub göndərərək embarqoya qarşı olduğunu bildirib”, - Ərdoğan söyləyib.\nƏrdoğan Trampla görüşdə Münbiç məsələsinin də müzakirə olunduğunu vurğulayıb. Münbiç razılaşmasının hazırda planlaşdırıldığı kimi icra olunduğunu deyən Türkiyə prezientinin sözlərinə görə, əsas hədəf ABŞ-ın PYD və YPG ilə bütün əlaqəsini kəsməsidir.\n“Hazırda elə bir görüntü yoxdur. Münbiç mövzusunda hazırda gündəmdə olan məsələ PYD və YPG-nin Fəratın şərqinə geçməsi və 90 faizi ərəblərdən ibarət olan Münbiçin əsl sahiblərinə verilməsidir”, - dövlət başçısı əlavə edib.


Putin Azov dənizində qorxulu oyun oynayır – Qərb mediası\n2021, 04 Dekabr, şənbə, Bakı vaxtı 10:26\nRusiya təyyarəsi Krım körpüsü üzərində uçur\n“Rusiya Kerç boğazını yenidən açıb, amma Ukrayna ilə son toqquşma Moskvanın geosiyasi xəritəni yenidən çəkməkdən ötrü qeyri-ənənəvi, qismən qeyri-hərbi və bəzən də ölümcül olmayan yollara əl atmaq kimi daim artan iştahının daha bir göstərisidir. Bu strategiya nəticəsində Putinin düşmənləri özəlliklə də Ukrayna sərhədləri boyunca sonsuz müharibəyə sürüklənib, NATO üzvləri isə bunu önləməyə çalışırlar”. “Reuters” agentliyinin köşə yazarı Peter Apps bazar günü Qara dənizdə Rusiyayla Ukrayna arasında yaşanmış insidentdən söz açır.\nHəmin gün Moskva Ukrayna gəmilərinin Azov dənizinə girişini önləyib, üç gəmini və dənizçiləri ələ keçirib. Rusiya isə Ukraynanı provokasiyada ittiham edir.\n“Ukrayna və onun Qərbdəki müttəfiqləri indi buna necə reaksiya verməyi qərarlaşdırmalıdırlar. Əks halda bu, Rusiyaya zəiflik kimi görünəcək və onu daha artıq təcavüzə meylləndirəcək. Amma heç bir tərəf idarə edə bilməyəcəyi münaqişə istəmir – bu, daha çox şahmat oyununa bənzəyir, amma canlı sursat, gəmilər, təyyarələr və insanlarla oynanılır”, – müəllif vurğulayır.\nUkrayna, siyasi karikatura\nBelə qarşıdurmalar Cənubi Çin dənizində olduğu kimi qansız da keçə bilər, Ukraynanın Donbas regionu, yaxud Yaxın Şərqdəki Suriya və Yəmən müharibələri kimi qanlı-qadalı da. Müəllif oxşar qarşıdurmaların getdikcə artdığını, ticarətdən tutmuş insan haqlarınadək bir sıra məsələlər üzrə gərginliklərdən daha da alovlandığını qeyd edir.\n“Krımın ilhaqından bəri Qərbin hərbi yardımını artırmasına baxmayaraq, Ukrayna NATO-dan kənarda qalıb, yəni Qərb ölkələrinin hərəkətə keçmək kimi bir saziş öhdəliyi yoxdur. Amma Avropa ölkələri, eləcə də Birləşmiş Ştatların milli təhlükəsizlik icmasında çoxları Qərbdən birbaşa dəstək, təlim, silah yardımı görmək istərdi. ABŞ və NATO-nun digər üzləri Qara Dənizdə iştiraklarını artıra da bilərlər... Qərb belə addım atarsa, Rusiya daha da qəzəblənə bilər, ancaq indi qaçılmaz görünən əlavə sanksiyalar Moskvanı hərəkətlərinə görə cəzalandırmış olar. Bu insidentdən sonra NATO da yəqin Şərq Avropada müdafiəsini möhkəmləndirə bilər”, – müəllif yazır.\nRusiya dövləti necə idarə olunur\nVladimir Putin 2000-ci ildə hakimiyyətə gələndə Rusiyayla bağlı həm ölkəiçi, həm də kənarda səslənən təhlillər rejimin iki əsas yozumuna söykənirdi. Birinci arqument bu idi, Rusiya mafiya dövlətidir və hakim elitanın əsas məqsədi ölkədən pul oğurlayaraq xaricdə gizlətmək, yaxud xərcləməkdir. İkinci cəbhə isə iddia edirdi ki, Putin öz populyarlığının girovudur və Rusiyada atılan hər bir addım onun reytinqini yüksəltməyi hədəfləyir. “Karnegi” fondunun saytında Alexander Baunov yazır ki, bu izahlar reallıqla kökündən ziddiyyət təşkil edir. Müəllifin fikrincə, Kremlin motivlərini anlamaqdan ötrü onun özünün bu miflərш necə dağıtdığını görmək lazımdır.\nDüzdür, Kremllə işləyənlər arasında korrupsiya geniş yayılıb. Onlar ölkənin idarə olunmasından qazanır, qazanclarını ofşor banklarda və Londonun əmlak bazarında yerləşdirir, övladlarını Qərb məktəblərində oxumağa göndərirlər. Lakin müəllif yazır ki, Rusiya elitası doğrudan da öz rifahını düşünən mafiya ölkəsi olsaydı, xaricdəki investisiya və xərcləmələrinə zərbə vuracaq addım atmazdı. Di gəl, Rusiya elitası Putinin xarici siyasət macəralarına, özəlliklə də Krımın ilhaqına dəstək verib, sonucda isə bu addım acı sanksiyalara yol açıb.\nVə əlbəttə ki, Putin bir çox siyasətçilər kimi öz populyarlığını düşünür. Elə Krımın ilhaqında əsas məqsədlərdən biri də onun düşməkdə olan reytinqini qaldırmaq idi. Amma son hadisələr göstərdi ki, prezident təkcə populyarlığını düşünmür. İyulda parlament pensiya yaşının artırılmasına səs verdi və bu, ölkədə narazılığa yol açdı. Rəy sorğuları rusiyalıların 90 faizinin bu addımlara qarşı çıxdığını üzə çıxarıb. Ancaq Kreml islahatı gerçəkləşdirməkdə israrlıdır. Və bu, Putinin ölkədə xoş qarşılanmayan ilk addımı deyil. Bəzi vergilərin tətbiqi də etirazlar doğurmuşdu.\nBəs onda Rusiya rejimi bu risklərə niyə gedir? “Çünki Rusiya Filippin, yaxud Qvatemala deyil. Rusiya elitasının qlobal ambisiyaları var. Cənab Putin və yaxınları inanırlar ki, Rusiya bütün dünyaya iqtisadi, hərbi və siyasi gücünü sərgiləməlidir”, – müəllif yazır.\n“Hətta ölkəiçi məsələlərdə belə cənab Putin və müttəfiqləri Rusiyanın dünyadakı yerini saxlamağa çalışırlar. Rusiyada pensiya yaşı bir çox inkişaf etmiş ölkələrdən aşağıdır və bu sistemə xərclənən məbləğin gələcəkdə şişəcəyi gözlənir. Hökumət bunu iqtisadiyyata yük hesab etdiyindən islahatlar aparmaqda qərarlıdır – rusiyalıların çoxunun xoşuna gəlməsə belə”, – məqalədə vurğulanır.\nUkraynanın korrupsiyaya qarşı islahatları işləyirmi?\nNaftogaz qarşısında fəalların aksiyası


"Kürəkənim Fransada yaşayır, toy isə..." - Dilarə Əliyeva\n09:18 Sumqayıtda əkiz qardaşlar imtahanda 694 və 676 bal topladı - VİDEO\n22:36 Trampdan müsəlman qadınlar haqqında - Şok sözlər\n21:16 "Bandotdel"in tutduğu "bariqalar"larla səmimi fotosu yayılan polisləri Vilayət Eyvazov CƏZALANDIRDI - FOTO\n"İdmanla məşğulam, sağlam qidalanıram, çoxlu su içirəm, hər gün 12 kilometr bulvarda yürüş edirəm. Çox nadir hallarda olur ki, yürüşə çıxa bilmirəm. Amma artıq 4 ildir ki, bunu edirəm".\nMuxalifet.az xəbər verir ki, bu sözləri axşam.az-a açıqlamasında əməkdar artist Dilarə Əliyeva deyib. Aktrisa son günlər arıqlığının çox müzakirə edildiyini söyləyib:\n"O qədər də çox çəki atmamışam. Ümumilikdə 7 kiloqram çəki atmışam. Əslində həmişə olduğumdan artıq çəkidə görünürdüm. İndi idmanla məşğul olduğum üçün bədənim yığılıb".\nD.Əliyeva yeni çəkildiyi filmlərdən bəhs edib. O bildirib ki, qarşıda iki yeni film var:\n"Məhəllə 3"ə çəkilirəm. Daha sonra "Əfsanə qayıdır" filmi var. İkisinin də çəkilişləri davam edir. "Əfsanə qayıdır" filmində obrazım Əfsanədir. Həqiqətən çox gülməlidir. Gözəl bir iş olacaq. Tərəf müqabillərim Elxan Yunis, Nicat Rəhimov və Fərda Xudaverdiyevdir.\n"Məhəllə" Eliş və Roşkanın hekayəsi idi. Bizim xarakterlər orada köməkçi vasitələrdir. Bu dəfə elə yazılıb ki, Qüdrətin xarakteri yox idi. "Məhəbbət" tamaşaçıları şok edəcək. Gözlənilməz bir xarakter də var. İnsanları sözün əsl mənasında çaşdıracaq".\nBir müddət əvvəl qızını nişanlayan Dilarə toyu dekabrda planlaşdırdıqlarını deyib:\n"Çox gözəl hisslərdir. Bütün qız, oğul övladı böyüdən valideynlər bu hissi yaşasınlar. Gözəl insanlardır, gözəl ailədir. Sevgi üzərində qurulmuş münasibətdir. Hər şey yolundadır. Hələ ki, toy barədə qəti fikir deyə bilmərəm. Əslində qızımın nişanlısının planı dekabrdadır, amma o, Fransada təhsil alır. Təhsillə birgə mümkün olsa, dekabrda toyu edəcəyik. Olmasa, mövsümün sonunu gözləyəcəyik. Təhsilini alıb, işini qurmağından asılıdır".\n"Toydan sonra qızınızın Fransaya köçməsi sizi narahat etmir" sualına aktrisa belə cavab verib:\n"İstəyərəm övladım harada, kiminlə xoşbəxtdirsə, orada da olsun. Hər zaman ruhən onların yanındayam".


Ukraynadakı yanğın zamanı ölən azərbaycanlılar — SİYAHI » xeberci.org\nUkraynadakı yanğın zamanı ölən azərbaycanlılar — SİYAHI\n03-10-2017 Baxış sayı :122\nUkraynada Zaporojye şəhərindəki hostellərdən birində baş vermiş yanğın zamanı ölən azərbaycanlıların adları məlum olub.\nReportyor.tv APA-ya istinadən xəbər verir ki, bunlar Ukrayna vətəndaşı, əslən Saatlı rayonunun Minbaşılı kənd sakini, 1962-ci il təvəllüdlü Zeynalov İlham Nuru oğlu, Azərbaycan vətəndaşı, Cəlilabad şəhər sakini, 1955-ci il təvəllüdlü Yelçiyev Balamirzə Ağamirzə oğlu, Azərbaycan vətəndaşı, Ağdaş şəhər sakini, 1968-ci il təvəllüdlü Əliyev Yaşar Məzahir oğlu və Azərbaycan vətəndaşı, Sabirabad rayonunun Türkadi kənd sakini, 1978-ci il təvəllüdlü Abuşov İntiqam Yaşar oğludur.\nQeyd edək ki, iki gün əvvəl Ukraynanın Zaporojye şəhərindəki hostellərdən birində baş verən yanğında 4 azərbaycanlı ölüb. Hosteldə baş verən yanğın zamanı 4 nəfər hadisə yerində, bir nəfər isə xəstəxanada ölüb. Ölən digər şəxs hostelin mühafizəçisi olub. Aralarında 2009-cu il təvəllüdlü uşağın olduğu 4 nəfər isə xilas edilib.\nHosteldə əsasən topdansatış tərəvəz bazarının satıcılarının qaldığı bildirilir.\nAzyaşlı bacı-qardaş müəmmalı şəkildə öldü - AZƏRBAYCANDA TÜKÜRPƏDƏN OLAY Azyaşlı bacı-qardaş müəmmalı şəkildə öldü - AZƏRBAYCANDA TÜKÜRPƏDƏN OLAY Şamaxıda oğul atasını baltalayaraq qətlə yetirib Silah anbarında baş vermiş partlayışda yaralanan altı nəfərin adı məlum olub Cəlilabadda ər arvadını qətlə yetirdi


Cəmil Həsənli İlqar Məmmədovun partiyasına satqın damğası vurdu - REAL-dan reaksiyalar » Asiya.az Informasiya Agentliyi\nCəmil Həsənli İlqar Məmmədovun partiyasına satqın damğası vurdu - REAL-dan reaksiyalar\nİlqar Məmmədov: “Belə "rəqib"lə saxta bir şou düzəltməyə nə var ki?”\nAsiya.az Musavat.com-a istinadən xəbər verir ki, müxalifət düşərgəsində günlərdir davam edən Milli Şura-REAL Partiyası davası səngimək bilmir. Hər keçən gün gərginlik artır. Son olaraq, MŞ sədri, professor Cəmil Həsənli canlı efirlərin birində REAL-ı satqınlıqda ittiham edib. Bu da REAL düşərgəsini ayağa qaldırıb.\nREAL-ın sədri İlqar Məmmədov professora feysbuq səhifəsində bu cür cavab verib: “Cəmil Həsənlinin REAL-ı satqınlıqda ittiham etməsi mənə indi tam aydın edir ki, nəyə görə hakimiyyətlərinin davamı üçün bu iqtidar 2013-cü ildə məni həbs edib prezident seçkisindən kənarda qoydu, Cəmil Həsənlini isə özlərinə "rəqib" təyin etdi. Belə "rəqib"lə saxta bir şou düzəltməyə nə var ki?”.\nPartiyanın idarə heyətinin üzvü Erkin Qədirli də ittihama münasibət bildirib: “Cəmil Həsənli də REAL-ı satqınlıqda suçladı. 2013-cü il prezident seçkilərində onun rəsmən vəkili olmuşdum (qeydiyyatlı, sənədli). Özü xahiş etmişdi. Cəmil müəllimin sözünü yerə salmadım, vəkili oldum. Buna görə işimi itirdim. O vaxtdan işsizəm. Gileylənmirəm, peşman deyiləm. Tələsən yerim yoxdur. Nəticələrimi çıxarıram. Bunun özü də bir təcrübədir. Çox şey aydın oldu”.\nErkin Qədirli: “REAL-ı satqınlıqda suçlamaq qanacaqsızlıqdır”\nE.Qədirli son statusunu REAL-Milli Şura davasına həsr edib: “REAL-AXCP davası filanı yoxdur. Son gedişatı belə görənlər yanılırlar. REAL-ın AXCP ilə böləsi, ya da bu iki partiyanın bir-birindən alası nəsə yoxdur. AXCP-nin bəlli bir elektoratı var. Bu elektorat heç zaman REAL-a səs verməyəcək. REAL-ın elektoratı hələ tam aydın deyil, formalaşmayıb, çünki REAL bir partiya olaraq, seçkilərdə hələ iştirak etməyib. Gümanımız doğrudursa, REAL-ın elektoratı da AXCP-yə səs verəsi deyil. Bu iki partiyanın birləşməsindən AXCP heç nə udmayacaq, REAL isə ancaq itirəcək. Odur ki, burada söhbəti "dava", "qarşıdurma". "münaqişə" və s. anlayışların üzərində qurmaq doğru deyildir. Problemin kökü daha dərindir, sistemdən qaynaqlansa da, qanacağa bağlıdır. REAL-ı satqınlıqda suçlamaq qanacaqsızlıqdır”.\nQeyd edək ki, bu qarşıdurmanın kökü REAL rəhbərliyinə daxil olan bir qqrup şəxsin Brüsselə səfər etməsidir. Avropa yaşayan sabiq səfir Arif Məmmədov REAL rəhbərliyinin Brüsseldə Azərbaycan hakimiyyətini müdafiə etmələri barədə status paylaşandan sonra MŞ funksionerləri səviyyəsində REAL-ın üzərinə hücumlar təşkil edirlər. Onlar iddia edirlər ki, REAL hakimiyyətdən 2-3 deputat mandatı almaq istəyir. Hətta bunun üçün anlaşmanın olduğu yönündə statuslar da yazılır.\nAraşdırmaçı jurnalist Xədicə İsmayıl paylaşdığı statusda REAL-dan sistem müxalifətinin yaradılacağını iddia edir.\nNatiq Cəfərli: “Gələn-gedənə satqın damğası vurmaq nə deməkdir?”\nREAL-ın icraçı katibi Natiq Cəfərli müsavat.com-a açıqlamasında bunları dedi: “Bunu düşmənçilik adlandırmaq doğru deyil. Biz dəfələrlə qeyd etmişik ki, hərəmizin elektoral kütləmiz var. Sadəcə insanı incidən yalan məlumatların yayılmasıdır. Arif Məmmədov yalan məlumat yaydı və canlı yayımda bunu sübut etdim. O da bunu etiraf etdi ki, istinad etdiyi şəxsin öz fikirləri ola bilər. Bu da bir mərkəzdən idarə olunan proseslərə bənzəyir. Burada qısqanclıq da ola bilər. Avropa ölkələrinin REAL-a münasibətlərinin yaxşı olması, bizimlə tez-tez təmas qurmaları, məsləhətləşmələr aparmaları kimlərdəsə qıcıq yaradır. Ortada çox şeylər var. Amma insanı ən çox narahat edən qarşı tərəfin yalan danışmasıdır. Hörmətli Cəmil Həsənli də təəssüf edirəm ki, bu yalan karvanına qoşuldu. Canlı efirlərin birində bu səfərin hakimiyyət tərəfindən təşkil olunduğunu israrla vurğuladı, hətta buna əmin olduğunu söylədi. Bu çox biabırçılıqdır. Əlində heç bir sübut olmayan çox hörmət etdiyimiz bir şəxsin belə danışması ürək ağrıdan mənzərədir. Çünki özü də yaxşı bilirdi ki, səfərə texniki dəstəyi Avropa Birliyinin Azərbaycandakı səfiri göstərmişdi. Görüşlərin təşkilində onların rolu var idi. Bunu israrla vurğulamağımıza baxmayaraq Avropa Birliyinin səfirliyinin Azərbaycan hökumətinin nümayəndəliyi kimi qələmə verilməsi mənə elə gəlir ki, hörmətli Cəmil müəllimə heç də başucalığı gətirmir. Bu hücumların arxasında bir çox məqamlar, məqsədlər durur. Bizim düşmənçilik etmək niyyətimiz yoxdur. Ayrı-ayrı düşüncə tərzimiz, ideoloji xəttimiz var, tamam ayrı-ayrı qrup insanlara xitab edirik. Hərə öz xitab etdiyi qrupdan da dəstək və qınaq gözləyə bilər. Amma çox primitiv şəkildə əlinə möhür alıb gələn-gedənə satqın damğası vurmaq nə deməkdir? Bizim Milli Şuranın elektoral bazası ilə heç bir problemimiz yoxdur. Problem onların rəhbərliyi tərəfində yaranmış qıcıq və qısqanclıqdadır. Bunları yəqin ki, zaman özü qaydasına qoyacaq. Bizim görüşlərimiz və fəaliyyətimizin tamamı Azərbaycanın Avropa Birliyinə, Avropa məkanına inteqrasiyasına sərf olunub. Bunlar əgər bu proseslərin əleyhinədirlərsə, özləri bilərlər. Biz Azərbaycanın gələcəkdəki yerini, məkanını Avropa Birliyində, ittifaqla əlaqələrdə görürük. Ən böyük iqtisadi tərəfdaşımız da Avropa Birliyi ölkələridir. Bunu anlamayanlar barədə bundan sonra bir daha danışmaq mənə məntiqli gəlmir”.\nN.Cəfərli X.İsmayılın REAL-dan sistem müxalifətinin yaradılması üçün istifadə ediləcəyi barədə iddialara da toxundu: “Xədicə xanım bizim çox sevdiyimiz bir insandır, yaxın dostumuzdur. Onun bu fikirləri İlqar Məmmədovun bloq yazısına olan münasibətindən doğmuşdu. Ümid edirəm ki, Xədicə xanım bir az düşünəndən sonra fikrini dəyişəcək. Çünki sistem daxili müxalifətin kim olduğunu, bu günə qədər sistem daxilində hansı anlaşmalara 2000 və 2005-ci illərdə kimlərin getdiyini bu xalq çox yaxşı bilir. Biz ümumilikdə siyasi sistemə müxalif təşkilat kimi yaranmışıq. İqtidarlı-müxalifətli bütün siyasi sistemə bir alternativ kimi düşüncələrimizi paylaşmışıq. Sistem daxili müxalifət olmaq istəyənlərin istəkləri və arzuları varsa, özləri bilərlər. Bu günə qədər olublar, sonradan dəfələrlə cəbhələr dəyişdiriblər, bu tərəfdən o tərəfə qaçıblar. Bizim məqsədimiz ölkəmizdə parlamentar bir sistemin oturuşmasıdır. Bu indiki idarəetmə sisteminin tamamilə əksidir. Əgər buna sistem daxili müxalifət deyirlərsə, onların politoloji, siyasi savadları barədə nəsə deməyə ehtiyac yoxdur”.\nİlqar Məmmədovdan müxalifətə sərt ittiham: “Təbliğat apardınız ki, inqilab ...\n"Peresə "yox" deyə bilmədim" - Zidan


2021, 09 Dekabr, Cümə axşamı, Bakı vaxtı 12:32\nAzərbaycan "Human Rights Watch", "Amnesty International" kimi beynəlxalq təşkilatlara müraciət edib. Bunu oktyabrın 27-də prezidentin köməkçisi Hikmət Hacıyev Ermənistan silahlı qüvvələrinin Azərbaycanın Bərdə və Tərtər şəhərlərini "Smerç" raketləri ilə atəşə tutması ilə bağlı məlumatı şərh edərkən bildirib.\nPrezident köməkçisinin qeyd etməsinə görə, həmin təşkilatlara müraciət edilib ki, onların nümayəndələri gəlsinlər, obyektiv şəkildə Ermənistanın mülki insanlara qarşı ballistik raketlərdən və kaset bombalarından istifadə etmələri hallarını yerindəcə araşdırıb, hesabatlar hazırlayaraq beynəlxalq ictimaiyyətin diqqətinə çatdırsınlar.\nHalbuki, "Human Rights Watch" bundan əvvəl Azərbaycanın rəsmi orqanlarına müraciət etmiş, amma müsbət cavab almamışdı. Hətta bu qurumun bu günlər cəbhə bölgəsindən hazırladığı hesabat (Birtərəfli müşahidə əsasında hazırlanmışdı) Azərbaycanda müəyyən tənqidlərlə də qarşılanmışdı.\nİndi bəzi yerli müşahidəçilər hesab edirlər ki, Azərbaycan hökuməti bu addımı çoxdan atmalıydı. Üstəlik, bir sıra yerli təhlilçilərə görə də, yaxşı olar ki, Azərbaycan 2014-cü ildən bəri ölkədən çıxarılan beynəlxalq təşkilatlara və xarici kütləvi informasiya vasitələrinə (KİV) də qapılarını açsın.\nDemokratik Təşəbbüslər İnstitutunun (DTİ) rəhbəri Akif Qurbanov da mövzu ilə bağlı AzadlıqRadiosuna deyib ki, bu işlər, əslində, cəbhədə əks-hücum əməliyyatları başladıqdan (sentyabrın 27-dən) bu yana görülməli idi. Onun deməsinə görə, hələ oktyabrın 6-da "Human Rights Watch" hökumətə müraciət edərək Azərbaycana gələrək faktaraşdırıcı fəaliyyətə başlamaq istədiklərini bildirmişdi. A.Qurbanov əlavə edib ki, bununla bağlı Azərbaycan vətəndaş cəmiyyəti təmsilçilərində məlumatlar olub: "Hökumətlə yerli vətəndaş cəmiyyəti təmsilçilərinin danışıqları olub, beynəlxalq təşkilatların, xarici KİV-lərin Azərbaycana gəlməsi ilə bağlı, amma nə üçünsə uğurlu alınmadı".\nO vurğulayıb ki, gecikmə oldu, bir çox media qurumları Gəncə şəhərinin oktyabrın 11-dən raket atəşinə tutulmasından sonra ölkəyə gəlməyə başladılar: "Gec də olsa, media təmsilçilərini buraxdılar, amma beynəlxalq təşkilatların təmsilçilərinə icazə verilmədi".\nA.Qurbanov deyib ki, "Amnesty International", "Human Rights Watch" kimi təşkilatların öz iş prinsipi var:\n"Bunun alternativi yoxdur"\n"Belə təşkilatlar öz gözləri ilə görmək, çəkmək və yazmaq, yaralanan mülki insanlarla görüşmək istəyirlər, bunun alternativi yoxdur. Bu qurumlar onlara press-reliz və ya hansısa məlumat ötürmək prinsipi ilə işləmirlər".\nA.Qurbanov hesab edir ki, bu qurumların təmsilçiləri Azərbaycan tərəfdə olmadıqları üçün hazırlayacaqları hesabatın birtərəfli olacağı təxmin edilə bilərdi:\n"Biz nədən çəkinməliyik?"\n"Haqlı olduğumuz, işğala məruz qaldığımız, münaqişə zonasından kənar hücuma məruz qaldığımız və Azərbaycana qarşı müharibə cinayətləri ortada olduğu halda biz nədən çəkinməliyik?".\nMilli Məclisin sədr müavini Fəzail İbrahimli isə mövzu ilə bağlı "Turan" agentliyinə bildirib ki, hazırda Azərbaycanda baş verən hadisələr bütün dünyanın gözü önündədir.\nSədr müavini deyib ki, münaqişə zonasından uzaq Gəncə oktyabrın 11-i və 17-də atəşə tutulub, qadağan edilmiş silahlardan istifadə edilib:\n"Məgər baş verənləri görmürlər?"\n"Bərdə raket atəşinə məruz qalır, Tərtərə raketlər atılır. Məgər həmin beynəlxalq təşkilatların, beynəlxalq KİV-lərin təmsilçiləri, ya həmin ölkələrin səfirləri baş verənləri görmürlər? Belə çıxır ki, dünya bizim haqq işimizə, atdığımız addımlara, dediyimiz sözlərə kar-kor kimi baxır. Odur ki, bizim yeganə yolumuz var, o da xalqın, dövlət rəhbərliyinin birliyidir".\nVitse-spiker daha sonra da deyib:\n"Azərbaycan prezidenti bu prosesi onların başa düşdükləri dildə..."\n"Amma mənə elə gəlir ki, Azərbaycan prezidenti dünyanın təxminən bütün ölkələrinə bu prosesi onların başa düşdükləri dildə aydın edib. Sadəcə, söhbət bundan gedir ki, qarşı tərəf bu hadisələri necə təqdim edəcək? Azərbaycan xalqı haqlı olduğu halda bu həqiqətləri qəbul etmək istəmirlər. Guya hadisələrin mahiyyətini bilmirlər? Lap yaxşı bilirlər, amma ünvanımıza yalan, böhtan deməkdən çəkinmirlər".\nF.İbrahimli deyib ki, baş verən hadisələri Azərbaycan dövləti kifayət qədər idarə edir, tənzimləyir: "Odur ki, hansı KİV-lərin ölkəyə buraxılıb-buraxılmaması indiki halda dövlətin iradəsinə bağlıdır".\nO, hesab edir ki, gördüklərinin əleyhinə informasiya verəcək KİV təmsilçilərinin ölkəyə gəlməsi lazım deyil.\nAzərbaycan və Ermənistan silahlı qüvvələrinin təmas xəttində sentyabrın 27-dən ağır döyüşlərin getdiyi deyilir. Azərbaycan açıqlayıb ki, son bir ayda 150-dən çox kəndi, Cəbrayıl, Füzuli, Zəngilan, Qubadlı şəhərlərini, Hadrut, Mincivan və Ağbənd qəsəbələrini işğaldan azad edib.\nTərəflər cəbhədə döyüşlər başlayandan düz üç dəfə humanitar atəşkəslə bağlı razılığa gəldiklərini açıqlayıblar. Sonuncu belə açıqlamanı ABŞ Dövlət Departamenti oktyabrın 25-də yayıb. Məlumatda qeyd olunub ki, humanitar atəşkəs oktyabrın 26-da yerli vaxtla səhər saat 8:00-dan qüvvədə olmalıdır. Amma cəbhə bölgəsindən hələ də atəş səslərinin gəldiyi bildirilir.\nSon günlər, oktyabrın 27-i və 28-də isə Azərbaycanın Bərdə rayonun raketlərdən atəşə tutulması nəticəsində üst-üstə 20-dən çox şəxsin öldüyü, 70-dən çoxunun da yaralandığı bildirilir. Azərbaycanın rəsmi qurumlarının bildirməsinə görə, sentyabrın 27-dən bəri onlardan ümumilikdə 90 civarında mülki insan həlak olub, 370-dən çoxu yaralanıb.


22 yaşlı Damlanın faciəvi sonu – Sürətlə gələn avtomobil gənc qızı belə vurdu – ANBAAN VİDEO – Medianews\n22 yaşlı Damlanın faciəvi sonu – Sürətlə gələn avtomobil gənc qızı belə vurdu – ANBAAN VİDEO\nİyunun 3-də saat 22:00 radələrində İstanbul Ataşehir bölgəsində piyada keçidində yüksək sürətlə hərəkət edən avtomobil Damla Nur Sönməz adlı gənci vurub.\nMedianews.az xəbər verir ki, hadisədən bir neçə gün sonra qəza anının görüntüləri yayılıb.\nYaralı vəziyyətdə xəstəxanaya çatdırılan Nur Sönməzi bütün müdaxilələrə baxmayaraq xilas etmək mümkün olmayıb. Hadisədən sonra sürücü də saxlanılıb.\nQəzanın şahidi olan mağaza işçisi Erdoğan Yürük hadisə ilə bağlı bunları deyib: “Yuxarıdan 3 maşın bir-birinin ardınca gəlirdi. Gənc qız yolu keçmək istəyən zaman maşın onu vurdu. Avtomobil çox sürətllə hərəkət edirdi və qızı vurduqdan sonra da bir neçə metr irəli sürüdü. Buranın piyada keçidi çox qeyri-müəyyəndir, həmişə belə hadisələr olur. Buna çarə tapmaq lazımdır. Piyada keçidi nişanları var, amma ağaclar onu bağlayır”.